Jende gutxitxo batean, asko bestean, baina, ZeDemontre, sortzaileek eman dute eurena

Udalak antolatuta, Eskoriatzarren kultur sorkuntza bultzatzeko eta sortzaileei euren lana non erakutsi eskaintzeko topaketaren lehen saioak egin dituzte arratsaldean. Marisol Andradek helduentzako ipuin kontaketa egin du Zaldibarren, eta Andoni Bengoak kontzertua plazan.

Areto barrura ez da jende askorik animatu; bertaratu direnek Andradek sortutako bi ipuinen kontaketa jarraitzeko aukera izan dute: Non zaz ama? eta Olatzen lagun-minak.

Plazara bai, plazara animatu da jendea, terrazan zerbait hartuz, Andoni Bengoaren musika lagun. Ordubete inguruko saioa eskaini du, bere kantuekin eta zenbait bertsiorekin.

Topaketak hirugarren saio bat ere edukiko du. Domekan izango da, Zaldibarren, 20:00etan, Jesus Perez Suso-k eta kideek El jardín de las canicas proiektua aurkeztuko dute, folk, pop eta rock estiloetako kantuak jasotzen dituena.


Mifepristona abortatzeko pilularen erabilera bermatu egin du oraingoz AEBko Auzitegi Gorenak

Joan den astean apelazio auzitegi batek agindutako murrizketak bertan behera utzi ditu momentuz Gorenak. AEB osoan egindako abortu kopuruaren erdia baino gehiagotan erabili ohi dute mifepristona.

Mifepristona abortatzeko pilularen erabilera bermatu egin du oraingoz AEBko Auzitegi Gorenak, joan den astean apelazio auzitegi batek agindutako murrizketak bertan behera utzita.

Gorenaren erabaki horren ondorioz, sendagai hauek lortu daitezke orain arte bezala, duela 20 urte baino gehiago AEBko araudiak pilula horri emandako legezkotasunaren gainean apelazio auzitegi horrek ebatzi bitartean behintzat.

Apelazio auzitegi horrek Texas, Luisiana eta Misisipiko estatuak, besteak beste, hartzen ditu, eta mifepristona pilularen salmentari murrizketak jartzea erabaki zuen joan den astean. Bien bitartean, pilula hori debekatzeko Texaseko epaile batek hartutako erabakia aztertzen ari dira. AEB osoan egindako abortu kopuruaren erdia baino gehiagok erabili ohi du mifepristona.

AEBn aborturako eskubideak zuen berme konstituzionalak iazko udan bertan behera utzi ostean, Gorenak egindako lehenengo ebazpena da. Ordutik, kontserbadoreek agindutako AEBko estatutan aborturako eskubidearen murrizketak abiatu dituzte.

Gorenaren erabakiak ez du esan nahi abortua debekatu den estatutan mifepristona errezetatu daitekeenik, baina bai emakumeek izango dutela sendagairako sarrera, baita posta bidez ere, orain arte bezala, apelazioa ebatzi arte behintzat.

Erreakzioak

Gorenaren erabakia ospatu du Joe Biden AEBko presidenteak. "Mifepristonak eskura egoten jarraitzen du, eta erabilera segurua eta eraginkorra izateko onartuta dago, auzitegien borrokari eusten diogun bitartean". "Arrazoi politiko dituzten emakumeen osasunaren aurkako erasoen kontra borrokatzen jarraituko dugu", ohartarazi du.

Ugaltze osasun klinika sarerik handiena kudeatzen duen Planned Parenthood elkarteak erabakia txalotu du ere, baina deitoratu duenez, emakumeen osasuna ez luke sistema judizialaren menpe egon behar.


Ana Ollo: "Euskararen dekretuarekin erritmo lasaiegia du lehendakariordeak"

Herritarrekiko Harremanetarako kontseilariak zehaztu du Lehendakaritza departamentuaren esku dagoela administrazioan euskararen erabilera arautuko duen dekretua. Indarrean dagoena edukiz hustu zuen Nafarroako Auzitegiak, 2019an; eta egun ezin da euskara merezimendu gisa hartu eremu misto eta ez-euskaldunean.

Lehendakaritza kontseilariaren mahai gainean dago Herritarrekiko Harremanetarako departamentuak diseinatutako euskararen dekretua. Gaiaz galdetuta, gaur, Ana Ollo Herritarrekiko Harremanetarako kontseilariak ez du zehaztu noiz helduko dion lehendakaritzak aferari. Bi urte dira gaia lantzen ari direla eta erritmoa geldoegia izaten ari da haren ustez. "Gure ustez lasaiegi ari dira, espero dezagun hemendik gutxira izatea, gabezia hori gainditu dezagun", zehaztu du Ana Ollo kontseilariak

Onartua izan dadin, lehendakariordeak dokumentua sindikatuei aurkeztu behar die lehenik. Ondoren gobernu saioak Nafarroako Kontseilura helaraziko lioke, eta honen txostena edukita, gobernu saioan onartuko luke gobernuak.

2019ko urritik iragartzen ari dira administrazioan euskararen erabileraren inguruko dekretua. Iazko ekainean azaldu zuen gobernuak, ez dutela euskararen ezagutza baloratuko eremu ez euskaldunean. Euskararen Legearen araberako eremu euskaldunean eta mistoan baloratuko dute soilik euskara, lan eskaintza publikoetan. PSN eta Geroa Bairen tirabiren ostean, eremu mistoan ñabardurekin.

Bitartean lan eskaintza publikoak bata bestearen atzetik ateratzen ari dira, zeinetan euskararen balorazioa ez den egiten ari. Indarrean dagoenaren zati bat baliogabetu zuen Nafarroako Auzitegiak 2019an, eta geroztik ezin da euskara merezimendu gisa hartu eremu misto eta ez-euskaldunean. Hala gertatu da, esaterako, otsailaren 6an izanen den erizainen oposizioarekin.


Rammstein taldeak kontzertua emango du Donostian

Rammstein talde entzutetsuak Donostian joko du 2024ko ekainaren 5ean, Anoetan. Hala iragarri du taldeak berak bere webgunean, Europan egingo duen biraren baitan. Taldea ezaguna da zuzeneko kontzertuetan ematen duen ikuskizunarengatik, pirotekniaren erabilerarengatik, gehienbat.

Sarrerak datorren asteazkenean, urriaren 18an, jarriko dituzte salgai, 11:00etatik aurrera, taldearen webgunean. Sarreren prezioa 62 eta 150 euro artekoa izango da. Taldeak bideo bat argitaratu du Europan egingo duen biraren berri emateko:

Sexu eraso salaketa

Azken hilabeteetan, taldeko abeslaria, Till Lindemann, polemikaz inguratuta egon da, zale batek sexualki erasotzea leporatu baitio. Abuztu bukaeran, ordea, Berlingo fiskaltzak ikerketa bukatutzat eman zuen, proba faltagatik. Dena den, azken salaketa horrek sortutako oihartzunaren harira beste zenbait emakumek ere antzeko erasoak salatu dituzte.


Osasun etxe berria eskatu dio Iruña Okako udalbatzak Osakidetzari

PSEko udal gobernuak aurkeztu du mozioa eta EH Bilduren, PPren eta Elkarrekin Podemosen babesa izan du. EAJk, ordea, uste du udalerriak ez dituela ratioak betetzen.

Iruña Okako Udalaren osoko bilkurak PSEko udal gobernuak aurkeztutako mozio bat onartu du, Osakidetzari eskatuz osasun zentro berria "berehala" eraikitzen hasteko. Gainera, Osakidetzak "etengabe" erantzun ez izana deitoratu du Udalak, eta gogoratu du udalerriko bizilagunen gehiengoa osasun zentro berri bat martxan jartzea aldarrikatzen ari dela aspaldi.

EH Bilduren, PPren eta Elkarrekin Podemosen aldeko botoekin aurrera atera da mozioa. EAJko ordezkariak, berriz, testuaren aurka agertu dira. Jelkideen esanetan, Osakidetzak osasun zentroen beharra populazio-ratio batzuen arabera zehazten du, eta, une honetan, Iruña Okak ez du ratio hori betetzen.

Onartutako mozioan jasotzen den bezala, Langraiz Okan lursail bat laga zion Iruña Okako Udalak Osakidetzari 2011. urtean, udalerrirako osasun zentro berri bat hartuko zuen eraikin bat eraikitzeko. Ondoren, Iruña Okako Udala Osakidetzarekin elkarlanean aritu da Langraiz Okako gizarte etxean dagoen osasun zentroaren instalazioak hobetzeko eta handitzeko, udalerriko bizilagunei zerbitzurik onena emateko aukera onena zela sinetsita. Halere, Iruña Okako biztanleak pixkanaka hazten joan dira azken urteotan, eta osasun zerbitzuak hobetzeko unea iritsi da.


Pintadak eskola inguruan

Asteburuan, hainbat pintada azaldu dira eskolaren sarrera inguruan, patiorako eskaileretan zein sarrerako atean. Horrez gain, sarrerako atearen bazter batean sua egin dutenaren aztarnak ere azaldu dira. Udalak gaitzetsi egin ditu gertakariak. “Zoritxarrez, ia asteburu ostero ditugu halakoak” esan du alkateak.


Anoetako jaiak 2022

19:00. Txalapartariak, txupinazoa, kukuaren jaitsiera eta danborrada, Loatzo Musika eskolako txarangarekin.

20:00. Sardina jatea.

21:00. Iratzar erromeria taldea.


Zinema tertulia: 'Sexualitateak eta tratu onak'

Edurne Mendizabal Azpeitiko Plax! zerbitzuko arduradunak gidatuko du saioa.


Landabenen heldu den urtean 304.664 auto ekoiztea aurrekusten dute

Volkwagenen Iruñeko plantako zuzendaritzak eta UGT eta CCOO sindikatuek adostu dute heldu den urteko egutegia.

Nafarroako Volkswagenek 304.664 ibligailuren ekoizpena aurreikusi du 2022rako eta 216 egunez irekiko dute fabrika adostutako behin-behineko egutegiaren arabera.

Zuzendaritzak eta UGT eta CCOO sindikatuek hitzartu dute egutegi hori eta gainontzeko sindikatuek (ELA, LAB, CGT y CCP) ez dute horren alde egin. Argitaratutako akordioan ez dute zehaztu zenbat auto izango diren Polo, T-Cross zeinTaigo motakoak.

Aurreikuspenak 2021ean baino 74.000 auto inguru ekoiztea aurreikusten du. VW Nafarroaren 2022rako egutegiak 215 eguneko lanaldi indibiduala eta norberaren aukerako egun bat ezarri ditu. Egun horien barruan, lan egingo ez litzatekeen industriako zazpi jardunaldi (urtarrilaren 3tik 5era, uztailaren 4tik 5era (asteartea), abuztuaren 19a eta abenduaren 7a sartzen dira, eta sei lehiakortasuneko egun, erdieroalerik ez dagoenean ez ekoizteko erabil daitezkeenak.

Horrela, oraingoz, egutegi honen bidez, enpresak pieza eskasen aurrean gerta daitezkeen behartutako itxierak saihestu nahi ditu, modu horretan aldi baterako lan-erregulazioko espedienterik aplikatu gabe. Hala ere, sei egun horiek agortzen baditu, ERTE direlakoak aplikatu beharko ditu enpresak.


Estatu espainiarreko garagardogile onenak berriz ere Hernanin

Basqueland Brewing izendatu berri dute Bartzelonan garaile garagardogile onenaren sarian 2017an eta 2019an gertatu bezala.

Espainiako Garagardo Txapelketak argi utzi du, Hernanin kokatuta dagoen Basqueland Brewing garagardogileak Estatuko onenak direla garagardoa egiten. Pasa den asteburuan hirugarren urtez garagardogile onenaren saria irabazi zuten.

Sei edizio ospatu dira eta seitik hirutan garaipena lortu dute hernaniarrek; 2017an, 2019an eta 2020an. Txapelketa klasikoak garagardo bakoitza ebaluatzen du, ordezkatzen duen estiloarekiko leialtasunaren arabera. Bartzelonan egindako ekitaldiaren ardatza lan ona aitortzea izan zen. Epaileen dastaketaren ondoren, Basqueland Brewing izan zen titulua eskuratu zuena La Pirata Brewing (Suria, Bartzelona) eta Reptilian Brewery (El Vendrell, Tarragona) ekoizleen aurretik. Hernaniarrek hainbat kategoriatan irabazi zuten urrea. Horrek balio izan zien hoberenak izendatzea.


Ikusgai dago 'Irria dario haizeari' dokumentala

Joan den asteko ostegunean aurkeztu zuten Irria dario haizeari dokumentala Errezilgo eskolako kiroldegian. Familia bat da dokumentalaren protagonista. Maritxu Uzkudun errezildar presoa eta haren senitartekoak (ahizpa, ama eta iloba), hain zuzen ere. Granadan (Andaluzia, Espainia) dago preso Uzkudun 197/2006 doktrina ezarrita.

EHUko Ikus-entzunezko Komunikazioko hirugarren mailako ikasleek, tartean, Yuri Agirre azpeitiarrak, egin dute dokumentala, eta osorik ikusi daiteke dagoeneko.


Herri Kirolak eta Tolosako pilota jaialdia, gaur, ETB1en eta eitb.eus-en

Euskal Herriko harri txikien txapelketa, banakako aizkolarien liga finala eta binakako harri jasotze txapelketa eskainiko dira.

Gaur ez da Italiako Giroa izango beraz, horren ordez, herri kirolak eta pilota eskainiko da ETB1en.

Hasteko, herri kirolak ETB1en izango ditugu ikusgai. Alde batetik, 11:00etan, urriaren 3an Aian jokatutako Euskal Herriko harri txikien txapelketa eskainiko da. Kasu honetan, Juanan Legorburuk eta Gibetegik egingo dute kontakizuna.

Ondoren, 15:45ean, urriaren 10ean Azpeitian jokatu den banakako aizkolarien liga finala eta binakako harri jasotze txapelketa eskainiko dira. Goikoetxeak eta Pedro Etxebestek egingo dute jarraipena.

Bukatzeko, 17:00ean, "ETB Kantxa" saioak bi pilota partida eskainiko ditu Tolosatik zuzenean ETB1en eta eitb.eus-en. Xabier Euzkitze, Mikel Idoate eta Elena Azpeitia arduratuko dira partidaren jarraipena egiteaz.


Legorretako bizikleta parkea, prest

Euskal Herriko lehen bizikleta parke urbanoa eraiki dute Legorretan. Xendapedalak izena eman diote eta maila guztietako herritarrentzako parke publiko irekia izango da. 3.500 metro koadroko azalera hartzen du eta sei gunetan banatuta dago. Besteak beste, MTB ibilbidea, oreka gunea, bultzada ibilbidea, saltoen gunea eta harrien lorategia daude; baita atsedenleku bat eta bizikletak garbitzeko gune bat ere.

Parkearen aurkezpen eta irekiera ekitaldi ofiziala bihar egingo dute, 17:00etan. Aurrerapen moduan, ACV Multimedia etxeak egindako bideo bat zabaldu dute. Bertan, Hegoi Ado eta Irene Caminos ziklistek eta hainbat herritarrek parte hartu dute:


“Administrazioa zugandik gertu” ekimena Urnietan

Espainiako Estatuak “Administrazioa zugandik gertu” ekimena ipini du martxan berriki: 500-8.000 biztanle bitarteko udalerrietako herritarrei administrazioaren izapide eta prestazioen kudeaketa erraztea du xede egitasmoak.

Hori horrela, Gipuzkoako 43 udalerrietara ailegatuko da ekimena, Udal bakoitzaren laguntzarekin eta. Urnietaren kasuan, otsailaren 28an izango da hitzordua Lekaion, goizeko 10:00etan hasita.

Orotara, orduerdi bat hartuko du saioak eta administraziora sartzeko moduak azalduko dira bertan: Ziurtagiri Digitala eta Cl@ve iraunkorra. Halaber, zuzenean lortu daitezkeen zerbitzuei buruz hitz egingo da: ziurtagiriak, Gazte Kultura Bonua, TZNarekiko harremanak eta Gizarte Segurantza, besteak beste.

Ordenagailu pertsonala eramaten dutenek Ziurtagi edo Sinadura Digitala momentuan bertan lortzeko aukera izango dute, baita Cl@ve Iraunkorra eta beste dokumentu batzuk

ere. Horrez gain, aholkularitza pertsonalizatua bermatuko da ondorengo gai hauei

buruz: herritarren karpetaren abantailak, IMSERSOren programak, Gazteen Kultura

Bonua…


Mikel Urrutikoetxeak bi urtez luzatu du kontratua Baiko Pilotarekin

Mikel Urrutikoetxea pilotari zaratamarrak beste bi urtez luzatu du Baiko Pilota taldearekin zuen hitzarmena. 33 urteko aurrelariak akordiora heltzea “erraza” izan dela onartu du, eta pozik dagoela erdietsitako luzapenarekin: “Orain entrenatzen jarraitu behar dut, hurrengo helburuak prestatzeko”.

Pilotariak 2009an egin zuen debuta profesional mailan, eta Baikok hamahiru urte hauetan egin dituen lorpenak goraipatu ditu luzapena iragartzean. Urrutikoetxea izan da atzelari bezala jokatuz Binakakoa irabazi duen aurrelari bakarra eta hiru txapelketa nagusietan garaipena lortu duen zortzi pilotarietako bat.

Datorren txapelketa

Hain zuzen, aurtengo Lau eta Erdiko finalera heltzeko sailkapen partida igande honetan (azaroak 20) jokatuko du aurrelariak. Bilboko Bizkaia frontoian, 17:00etan, neurtuko da Mariezkurrena II.arekin batera Elezkano II.a zaratamarraren eta Zabaletaren aurka.


Dena ez da zilegi

Joder, hor daudenek ez dute deusetarako balio, ez dakit zer egiten duten hor, zein ongi bizi diren, edozeinek eginen luke horiek baino hobeki, ez da zaila, interes pertsonalengatik daude hor, politikoak eta bertze hainbertze. «Politikoak» nola ez, modu despektiboan; eta zer? Politikoa kritikatzen dutenak apolitikoak ote?

Zerrendak goiti eta beheiti, herrietan batzarrak eta lau urteetako kritikatzaileak desagertuta, desagertuta edo etxean, edo ostatuan ote? (Hautagaitza prestatzen? Kar-Kar).

Bai, lau urte ondotik berriz ere foru hauteskundeak datoz, eta horiekin batera, udal hauteskundeak. Batzuek paso egiten dutela diote karriketan, udal zerrendak nola dauden galdetzen duten bitartean, interes ezaren maskarapean interesa ote?

Izanen dira interes konkretuengatik sartuko direnak eta izanen dira ilusio gabe zerrenda betetzegatik joanen direnak. Eta nola ez, udal ordezkariez gain, herritarrok ere badugu zer erran, zer hausnartu eta zer proposatu, baina aizu, ez, dena ez da zilegi.


Urdazubiko plano berrian Berroberriko leizeak «ez direla ageri» eta, helegitea aurkeztuko du SOS Alkerdik

Intereres Kulturaleko Ondasun izendatutako Berroberriko leizeak ez dira ageri. Aurtengo herriko planoa aurkeztu du Urdazubiko udalak eta honek zer errana ekarri du. Duela urte batzuk Interes Kulturaleko Ondasun izendatu zituzten Berroberriko leizeak eta plano honetan leizeak ez agertzeak «harrituta» utzi du SOS Alkerdi plataforma. Nafarroako Gobernuak plano hau ontzat emana badu ere, SOS Alkerdik urriaren 2an egin zuen bileran erabaki bezala, helegite bat aurkeztuko du leize hauek udal planoan ager daitezen eskatuz.


Gauerditik aurrera mugikortasuna librea izango da EAE osoan

43 egunez udalerriak itxita egon ostean, gauerditik aurrera Euskal Autonomia Erkidego osoan barrena libre mugitzeko aukera egongo da berriro.


Comtessa tarta parkinean jaten

Borgesen ipuin batean, munduan barna ibilitako bidaiari musulman bati haren etsaiek leporatzen zioten sekulan zapaldu ez izana bere kontakizunetan aipatzen zituen herrialdeak, eta, aldi berean, gorrotoak ematen duen logika erabiliz, herrialde horietan egiazko fedeari uko egin izana.

Nafarroan ez da falta lanpostu publikoetan euskara eskakizun izateaz kexatzen denik, euskara ikaragarri zaila delako eta, aldi berean, gorrotoak ematen duen logika erabiliz, euskarari irri egiten dionik ikaragarri erraza delako: nonbait solas bati k letra gehitzea aski omen baita solas hori euskara izan dadin.

Horretan aritu dira egun hauetan sare sozial batean bi txiolari: trol anonimo bat, batetik, eta, bere burua irri-emangarri uzteko aukerarik galtzen ez duen sasikazetari bat, bertzetik. Jatetxe bateko menuan Comtessa tarta irakurri dute, eta, antza, ez da mailegu hori baino gauza absurdoagorik. Hori euskara? Bai, zera. Ez dakit zehazki gure filologoen iritziz zein zen absurdoena, Comtessa edo tarta, baina bistan da espainolez natural-naturala dela; are gehiago, ongi gogoratzen badut, Mio Cid poeman "tarta Comtessa" jan zuten mertzenario gaztelarrek Valentzia hartu izana ospatzeko. Baluarteko igogailuan "parking" ikusi dute, eta hori ere gaizki iduritu zaie. Istorio honetan ikusten dudan alde on bakarra: duela urte batzuk, erranen nukeen horrelako jendea izorratzea euskaraz mintzatzeko motiboetako bat dela. Orain, egia erran, baditut bertzelako arrazoiak, aise interesgarriagoak, euskaraz lagunekin honetaz eta hartaz aritzeko. Comtessa tarta jan bitartean, jakina.


Zabalik dago UDAko zuzendaritzarako hautagaiak aurkezteko epea

Aretxabaleta kirol elkarteko zuzendaritza batzordeak bi urte bete ditu agintean, eta, horregatik, estatutuek diotena betez, hautagai berriak aurkezteko epea ireki dute. Ekainaren 14a arte izango dute horretarako aukera. Batzar orokorra, ostera, uztailaren 9an egingo dute, Arkupen (18:30).

Zerrendak aurkezteko hiru bide daude: udaretxabaletake@gmail.com helbidean, www. udaretxabaleta.eus webgunean edo Aretxabaletako postetxean, 10 posta-kutxara bideratuta.

Hautagai zerrenda bat baino gehiago aurkeztuz gero, uztailaren 9an, 2021eko ohiko batzar nagusiarekin batera egingo den ezohiko batzarrean boto gehien jasotzen dituena izango da hautatua.

Hona hemen batzar orokorreko gai zerrenda:

Aurreko batzarreko aktaren onarpena.

2020-2021 denboraldiaren berri ematea.

2020-2021 diru kontuen berri ematea.

Zuzendaritza batzorde berriaren aldarrikapena.

2021-2022 denboraldiaren aurkezpena.

2021-2022 diru-kontuen onarpena.

Proposamenak, eskaerak eta galderak.


Trenbideko zubian dauden espaloiak zabaldu dira

Trenbideko zubian dauden espaloiak 2 metroraino zabaldu dira. Horrela, eremu horretako irisgarritasuna hobetuko da, baita oinezkoen igarotzea erraztu ere. Horretarako, autoentzat zeuden bi erailetako bat kendu da, nahiz eta ibilgailuek bi norabideetan zirkulatzeko aukera izanen duten; ez, ordea, aldi berean.

Herritarrek aurreko urteetako parte-hartze prozesuetan aurkezturiko proposamenetariko bat da hobekuntza. Orain egindako esku-hartzearekin zubiko espaloia zabaldu arren, aurrera begira, bidea are zabalagoa egitea aurreikusi du Udalak, oinezkoen irisgarritasuna sustatzeko.


Eskualdeko tasa bikoiztu egin da eta 17-18 urte bitartekoen artean 2.179koa da EAEn

Debagoienean gora egin dute kutsatuek, eta 60 izan dira azken astean. Intzidentziak ere gora egin du; baita lurraldeetan ere. Batez ere, 17 eta 18 urtekoen artean. 16 eta 29 urte artekoen txertaketa aurreratu egin dute, eta gaurtik har dezakete hitzordua.

Azken zazpi egunetan 60 kasu baieztatu dituzte Debagoienean, joan den astean baino 44 gehiago. Iazko martxotik 7.876 lagun kutsatu dira eskualdean, eta 172 hil; horietako bi, azken astean –Arrasaten eta Bergaran–. Debagoieneko ospitalean bi lagun daude ospitaleratuta.

Kutsatu kopuruak gora egin du Debagoienean eta, beraz, intzidentzia-tasa ere nabarmen igo da azken egunetan –atzo, 117an zegoen–. Antzera gertatu da Hego Euskal Herriko lau lurraldeetan ere; guztietan egin du gora tasak. Ildo horretatik, azpimarratzekoa da 17 eta 18 urteko gazten artean erregistratu dela intzidentzia-tasarik altuena; atzo, 2.179ekoa zen.

Txertatzeko hitzordua, gaurtik

Oraindik gainerako taldeen txertaketa amaitu gabe badago ere, 16 eta 29 urte arteko herritarren txertaketa aurreratzea erabaki du Osasun Sailak. Hain zuzen, gaurtik, egubakoitza, aurrera har dezakete hitzordua Osakidetzaren webgunearen bitartez. Orain arte 1.351.687 lagunek jaso dute ziztada bat eta 994.095 dira txertaketa prozesua bukatu duten herritarrak EAEn.

Neurriak, bere horretan

Neurriak zorroztea aurreikusten bazen ere, Labi Aholku Batzordeak eguaztenean egindako bileran arauak bere horretan mantentzea erabaki zuen. Halere, lehendakariak azpimarratu zuen debekatuta dagoela botila-festak, ez-jaiak edota jende-pilaketak sor ditzaketen bestelako ekimenak egitea. Atzo argitaratutako dekretuan zehazten da pertsonen pilaketak dakartzaten eta prebentzio-neurriak bete ezin diren ekitaldietan ezingo dela parte hartu. "Oso une delikatuan gaude, eta zuhurtzia beharrezkoa da", esan zuen Iñigo Urkullu lehendakariak, bileraren ostean.


«Boric bigarren itzulian hasi zen gehiengoak sortzen»

Txileko Unibertsitateko irakaslearen ustez, erronka bat du presidente hautatuak: «Ekitatea bermatzea estatuaren zerbitzuetan». Iruditzen zaio «zentro-ezker guztiaren» babesa beharko duela horretarako.


Jon Azkuek Asobal ligako martxoko jokalaririk onenaren izendapena jaso du

Asobal ligako zaletuek emandako 1.560 botoetatik %40,4 lortuta jaso du MVP izendapena Azkuek. Gaur gaurkoz, 86 gol egin ditu aurtengo denboraldian, horietatik 18 azken hiru partidetan.

Jon Azkue eskubaloi jokalaria martxoko jokalari onena izan dela erabaki dute Asobal ligako jarraitzaileek. Hilero twitter bidez egin ohi duten bozketan aldearekin nagusitu da Azkue, 1.566 botoen %40,4 lortu eta gero. Javi Diazentzat izan dira boten %35,6, eta Juan del Arcok %24 eskuratu du.

Ligaren antolakuntzak nabarmendu duenez, jokalari oriotarra denboraldi bikaina ari da egiten, eta aipamen berezia egin diote martxoan egin duen lanari, horri esker lortu baitu MVP izendapena. Besteak beste, Quabit Guadalajararen aurka egin zuen partida nabarmendu dute; 11 gol egin zizkien aurkariei.

Denboraldi honetan, Azkue izan da MVP izendapena jaso duen Bidasoako aurreneko jokalaria.


Emakumeen eta gizonen denbora erabilera aztertuko du Azpeitiko Udalak

Lanarekin aztertu nahi dutena da sexuaren arabera zer jarduera egiten dituzten herritarrek. Lehen-lehenik sentsibilizazio fasea hasiko dute, eta azterketaren egileak herriko eragileekin elkartuko dira proiektua ezagutarazteko eta gaia zabaltzeko. Ondoren, maiatza eta ekaina bitartean herritarrei inkestak egingo dizkiete, herriko errealitatea ezagutzeko eta datuak biltzeko. Datorren udazkenerako edo negurako espero dute ikerketaren datuak plazaratzea.

Leire Etxaniz, Aizpea Otaegi eta Eneko Etxeberria. (Julene Frantzesena) Azpeitiko Udalak emakumeen eta gizonen denbora erabileraren azterketa egingo du datozen hilabeteetan. Hainbat fasetan egingo dute ikerketa, eta datu bilketa egiteaz gain, lanaren xedea da herritarrak gaiaz sentsibilizatzea eta haiei gogoetarako bide ematea. Elhuyar arduratuko da lana egiteaz, eta Aizpea Otaegi enpresa horretako kideak azaldu duenez, lanarekin aztertu nahi dutena da sexuaren arabera zer jarduera egiten dituzten herritarrek. "Ikusi nahi dugu gizonen eta emakumeen artean zer alde dauden; hau da, zenbat denbora eta zertan erabiltzen duten horiek. Izan ere, horrek lotura du gizarte antolaketarekin eta ekonomiarekin". Eneko Etxeberria Azpeitiko alkateak esan duenez, azken urteetan, ekonomia krisia tarteko, emakume askok "zaintza lanetan" aritu behar izan du, eta haren arabera, horren eraginez ezin izan due formazioan sakondu edo aisialdiaz gozatu. "Neurtu nahi dugu hori horrela al den, eta, hala bada, zenbaiteraino den hori horrela. Izan ere, gero azterketa horreb gainean egingo dugu lan eta aztertuko dugu zer neurri hartu". Leire Etxaniz Parekidetasun zinegotziak azaldu duenez, "eskubide berdintasuna bermatzeko" indarra egiten ari da udala. Horri lotuta dator azterketa, hark esan duenez. "Eustatek eta INEk egin izan dituzte denboraren erabileraren gaineko azterketak, baina halako neurketa bat egiten den lehen herrietakoa izango da Azpeitia". Gainera, prozesuarekin hausnarketa bultzatu nahi dutela jakinarazi du Etxanizek. "Martxoaren 8an milaka emakume atera ginen kalera zapalkuntzak azaltzera eta sistema honen aurrean planto egitera. Horrek esan nahi du badela zer egin". Lehen-lehenik sentsibilizazio fasea hasiko dute, eta azterketaren egileak herriko eragileekin elkartuko dira proiektua ezagutarazteko eta gaia zabaltzeko. Ondoren, maiatza eta ekaina bitartean herritarrei inkestak egingo dizkiete, herriko errealitatea ezagutzeko eta datuak biltzeko. Gainera, azterketaren sustatzaileek esan dutenez, gaia gizarteratzeko hainbat egitasmo ere egin nahi dute Emakumeen Mahaiarekin. Udarako datuak bilduta izatea aurreikusten dute Elhuyarreko kideek, eta orduan hainbat espazio zabalduko dute gogoetak eta proposamenak egiteko. Lan horiek egin ostean, gogoeta egingo dute politika publikoetan zer egin aztertuko dute. Datorren udazkenerako edo negurako espero dute ikerketaren datuak plazaratzea. Azpeitiko alkateak azterketak egitearen garrantzia azpimarratu du: "Aztertu egin behar da aurrena, ondoren politikak diagnosiaren gainean aktibatzeko eta horiek izandako inpaktua neurtzeko. Noraezean ez ibiltzeko, estrategikoki egin behar dira neurketak, eta aldaketa errealak izan behar dute helburu".


Sute batek Plentziako erretegi bat kaltetu du

Goizeko lehen orduan piztutako sute batek Plentziako zubiaren ondoan dagoen Gurea erretegiko terraza kiskali du. Ingurutik zebilen pertsona batek jarri zuen alertan lokaleko langileetako bat, goizeko 06:20ak aldera eta, mahuka batekin, sutea itzaltzea lortu du, kalte gehiago saihestuz.

Dirudienez, lokalak kanpoan dituen bi neberetako batek izandako zirkuitu-labur batek eragin du ezbeharra. Ondorioz, ke eta sugarrak sortu dira, eta hainbat mahai, aulki eta terrazako sabaia suntsitu dituzte.

Suhiltzaileak, Ertzaintza eta anbulantzia bat bertaratu dira egoera kontrolpean izateko.


Hamalaugarrenez, martxan da Balendin Enbeita bertsopaper lehiaketa

Daborduko martxan da Balendin Enbeita bertsopaper lehiaketaren XIV. edizioa. ALBEk azaldu duenez, sasoi aproposa izan daiteke norbere ilusioak, kezkak edo sentimenduak papereratzeko. Ahaleginok sariak izango ditu, eta proposamenak irailaren 30era arte bidali ahalko dira, posta arruntez zein emailez.

OINARRIAK:

PARTE HARTZAILEAK:

Lehiaketan edonongo bertso-jartzaileek har dezakete parte. Adinaren arabera, atal bi bereizi dituzte.

Helduak: 18 urte edo gehiagokoak.

Gazteak: 17 urtera artekoak.

EGIN BEHARREKO LANA:

Bertsoen gaia, neurria eta doinua libreak dira parte hartzaile guztientzat.

Helduek: parte hartzaile bakoitzak gutxienez 8 bertso egin behar ditu, eta gehienez 12.

Gazteek: parte hartzaile bakoitzak gutxienez 6 bertso egin behar ditu, eta gehienez 10.

Parte hartzaile bakoitzak nahi beste bertso-sorta aurkez dezake.

EPEA ETA BALDINTZAK:

Lanak jasotzeko azkeneko eguna 2021ko irailaren 30a izango da.

Bertso guztiek berriak izan behar dute, hots, beste inon saritu edo

argitaratu gabeak.

SARIAK:

Helduentzat:

1. saria: txapela, 1.000€ eta garaikurra.

2. saria: 700€ eta garaikurra.

3. saria: 400€ eta garaikurra.

Gazteentzat:

1. Saria: txapela, 300€ eta garaikurra.

2. Saria: 200€ eta garaikurra.

3. saria: 100€ eta garaikurra.

Bertsogile batek ezingo du sari bat baino gehiago jaso; halandaze, lortzen duen saririk handiena emango zaio.

NORA ETA ZELAN BIDALI:

Bertsoak posta arruntez zein posta elektronikoz bidal daitezke.

Posta arruntez bidaltzekotan, bertsopaperean ez du egilearen izenak agertu behar. Bertso-sorta bakoitza izengoitiz sinatuko da eta egilearen izen-abizenak, jaioteguna, helbidea eta telefonoa/e-maila beste gutunazal batean sartuko dira, kanpoaldean izengoitia ageri dela. Gutunazal bietan bertsogilea zein ataletara aurkezten den zehaztu behar da:

BALENDIN ENBEITA 14. SARIA

ALGORTAKO BERTSOLARI ESKOLA (ALBE)

Martikoena 16, 2. solairua.

48992 GETXO

Posta elektronikoz bidali gura badira, Word formatuko dokumentu bi bidali behar dira. Batean bertso sorta bera eta goitizena; eta bestean, goitizena eta norberaren xehetasunak, hona: balendinenbeita@gmail.com

EPAIKETA ETA SARIA EMATEA:

Epaimahaia ALBEk izendatuko du eta sariak urte amaieran izan ohi den ALBE GALA ekitaldian emango dira.

Epaimahaiaren erabakia aldaezina izango da.

Epaimahaiak sariren bat jaberik gabe utz lezake; bai eta akzesit bat edo beste eman ere, hala iritziz gero.

LANEN JABETZA ETA BESTELAKOAK:

ALBEk izango du saritutako lanak argitaratzeko eskubide osoa, eta bera izango da saritutako zein argitaratutako lanen jabe.

Lehiaketa honetan parte hartzeak arau hauek guztiak onartzea dakar.

Arautegi honetan jasotzen ez den edozein gorabeheratan, ALBEk izango du erabakitzeko eskumena.


Garbigunea erabiltzeko deia egin dute Mendialdea Mankomunitateak eta Erleta eskolako ikasleek

Leitzako Erleta eskolako bosgarren mailako ikasleen laguntzarekin, zabor bakoitza bere tokira eramateko eta garbigunea erabiltzeko deia eginez bideoa argitaratu du Mendialdea Mankomunitateak. Mezu argia zabaldu dute ikasleek: «Herria txukun mantendu nahi baduzu, eraman zaborrak bere tokira».


Ispilla kiroldegiak gimnasiotik erretiratutako materiala salgai jarri du

Zumarragako Udalak kiroldegiko gimnasioa berritu zenean kendu ziren makinak eta altzariak salgai jarri ditu.

Materiala Ispilla kiroldegiko abonatuek bakarrik erosi ahal izango dute. Horretarako, kiroldegiko harreran izen-emate orria eskatu behar dute. Orria, bete ondoren, Zumarragako udaletxeko harreran entregatu behar dute. Azaroaren 28a da horretarako azken eguna.

Eskatzaile guztiekin zerrenda bat osatuko da. Bakoitzari zenbaki bat emango zaio eta zenbaki horrekin zozketa publikora aurkeztuko da. Zozketa abenduaren 1ean egigo da, 18:00etan, kiroldegiko harreran.

Zozketan erosleen ordena zehaztuko da. Lehenengo erosleak bi eguneko epea izango du materiala hautatzeko, honako muga honekin: gehienez bi makina, 10 disko pare, 10 haltera pare eta bi banku.

Materialaren prezioa udalak zehaztuko du. Materialen hautaketa adierazitako epean egin ondoren, zerrendako hurrengoari deituko zaio, eta horrela hurrenez hurren, material guztia amaitu arte.

Erosleek bere gain hartu beharko dute erositako materialaren garraioa. Informazio gehiago nahi izanez gero, Kirol zerbitzuburuarengana jo daiteke, 602 224 509 telefono zenbakira deituta edo ispilla@zumarraga.eus helbidera idatzita.


Kalera atera dira Baztanen, Erdizen meategia egitearen aurka

'Landa eremuaren defentsan, Erdiz bizirik' aldarriarekin manifestazio jendetsua egin dute Elizondon

Baztango (Nafarroa) bizimodua nola antolatu Baztanen erabakitzea. Horixe izan da gaur ehunka lagunek Elizondoko karriketan eskatu dutena. Magnak meategia paratu nahi du Erdizen, eta proiektuaren kontra agertu dira karrikara atera direnak. Erabakia han hartu nahi dute; hori argi utzi du Leire Arraztoak bukaerako hitzartzean: «Ez digute erran behar ez Madrildik ez Iruñetik gure herri lurrak nola kudeatu eta zaindu, gure ura eta airea garbi nola atxiki, ezta gure lanaren balioa zein den ere. Argi erran nahi dugu hemen herri duin eta burujabe bat dagoela, bere geroaren jabe dena, eta izanen dena». Mezuak argiak izan dira manifestazioaren buruan. Behi, pottoka eta ardi saldoak joan ziren aitzinean, errepidean kaka arrastoak utziz. Joaldunak ondoren, dulun-dulun. Nekazariek eusten zuten pankartak zera zioen: Landa eremuaren defentsan, Erdiz bizirik. Atzean goitik behera zuriz jantzitako lagunak, ahoa estalirik zuten maskarak paratuta, eta hautetsontzi handi bat bizkar gainean eramaten: Herriarena da hitza zuen alboan idatzita. Eta atzean jende saldoa, bi mila inguru antolatzaileen arabera. Bandera fuxiak airean, eta tarteka bi oihu, karrika estuetan ozen aditzen zirenak: «Magna, lapurrak, ez ebatsi lurrak» eta «Erdiz bizirik!». Leire Arraztoa eta Naia Mailon arduratu dira bukaerako hitzez. Lehenbizi ohartarazpena egin du Arraztoak: «Ez da gure lurrak ebastera eta xehatzera etortzen diren lehenbiziko aldia, ezta herri bezala dugun indarra gutxiesten duten lehenbiziko aldia ere». Haien asmoen berri eman du Mailonek, gero: «Oztopo guztien gainetik kanporatu ditugu lehen [multinazionalak], eta kanporatuko ditugu orain». Baztanen multinazionalek proiektuak egin nahi dituztenean «trikimailuak» eta «joko zikina» erabiltzen dituztela salatu du Arraztoak: «Badakigu UGEP eta Foru Intereseko izendatzen dituztela proiektu hauek tokiko erakundeen gainetik inposatzeko. Badakigu inongo lotsarik gabe demokraziaren izenean herri galdeketak debekatzen saiatzen direla». Are, «joko zelaia eta epaileak erosita» jokatu nahi izatea leporatu diete. «Bizitzaren alde» Proiektuaren kontra zergatik dauden ere azaldu dute. «Nekazaritza estentsiboa, ingurumenaren zaintza eta turismo jasangarria ez dira bateragarriak Magnak egin nahi duen meategiarekin». Izan ere, proiektu horrek lurrak «xehatu» eta «bizitzen kontra» egiten dutela uste dute. Guztiaren kontra daudela esaten dietenei ere erantzun die Mailonek: baietz, gauza batzuen kontra badaudela: «Eremu babestuak eta bazkalekuak xehatzearen kontra, ura eta airea kutsatzearen kontra, eta gure lurra eta diru publikoa ebatsi nahi duten multinazionalen eta politikarien kontra». Eta, era berean, gauza batzuen alde ere badaudela: «Erdizen alde gaude. Ur garbien, herri lurren, gure bizimoduen eta kulturaren alde. Nekazaritza, lanpostu eta turismo jasangarriaren alde. Herritarren osasunaren alde eta bizitzaren alde». Beste ohartarazpen bat ere egin du: «Hala ere ez dugu etsiko, manipulatu ezin dituzten eremuak baitaude». Beraz, alor horretan «irabazi arte» borrokatuko dutela esan du. Manifestazio jendetsua izan da. Eskualdeko eragile sozial askok bat egin dute protestarekin, baita Baztango herri gehienek ere: hamabostetatik, denek, Almandozek eta Elbetek izan ezik. 2007an sortu zen Erdiz Bizirik taldea eta 2008an Magnak proiektua bertan behera utzi zuen aurretik protesta jendetsuak egin ondoren. Enpresak 2019an adierazi zuen proiektua ber


2021eko Zirkulazio Zerga ordaintzeko epea zabalik

Apirilaren 15a bitarte egongo da zabalik 2021ko Zirkulazio Zerga ordaintzeko borondatezko epea. Zerga helbideratuta dutenei zuzenean kobratuko zaie, bankutik. Helbideratuta ez dutenek, aldiz, martxoaren 26ra bitarte dute zerga helbideratzeko aukera. Informazio gehiagorako eta zalantzak argitzeko, www.tolosa.eus webgunean edo 943 697 458 telefonoan.


Sagarzazu alkatea: “Argi utzi nahi dut Hondarribian ez dela jai ekitaldirik antolatuko”

Irailaren 6an hasiko ziren Hondarribiko jaiak baina beste urte batez pandemiagatik udalak ez du jai ekitaldirik baimenduko, hala esan du Txomin Sagarzazu alkateak: “Argi utzi nahi dut Hondarribian ez dela jai ekitaldirik antolatuko”.

Udalak proposatu du udako jardueren jarraipen bat egitea, baina ez izango ziren jaien egitaraua aurkeztea. Horregatik, alkateak azaldu du ez dela kale desfilerik egongo eta Botoa betetzearekin loturiko eliz ekitaldiekin bat egingo dutela.

Izan ere, Sagarzazuk udaren laburpen bat egin du eta “uda zaila” izaten ari dela uste du. Pandemiak gogor jo duela iritzi du, aste gutxitan koronabirusaren intzidentzia tasa 56tik 1000tik gora igo zelako. Hala ere, bisitari asko egon direla onartu du alkateak eta udalak jardueren programazio aldetik lan ona egin duela adierazi du.

Juan Luis Silanesek, Kultura zinegotziak esan du “eskaintza zabala” prestatu dutela eta “kontu berezia” eduki nahi izan dutela nerabeekin: “zenbait jarduera beraiengan pentsatuaz egingo baitira”.

Bestalde, Gizarte Zerbitzu eta Berdintasun zinegotzia den Gotzone Larrartek adierazi du jaiak izango ez diren arren, ‘Beldur barik’ kanpaina martxan egongo dela: “Ezinbestekoa iruditzen zaigu kanpaina hau aurrera eramatea eta bere garrantzia nabarmentzea”.

Irailaren 6 eta 10ean informazio eta kontzientziazio karpa bat jarriko dituzte, lehenik San Pedro kalean eta bigarren Kasino Zaharreko lorategietan.

Bihar, ostegunetik aurrera, ekitaldi ia guztietarako sarrerak eskuratu ahalko dira, Txomin Artolaren kontzertua eta hurrengo eguneko pilota partidetarako izan ezik. Agenda kultural osoa hemen ikusi daiteke.


Ataria Bertso Jaialdiaren xehetasun guztiak

Sarrerak noiz eta non erosteko aukera egongo den, Leidor noiz zabalduko den larunbatean eta gehiago ondorengo elkarrizketan.


Durangoko Madalena auzoko zuhaitz bat bota dute onddo batekin gaixotuta zegoelako

Eroriz gero oinezkoentzako arriskutsua izan zitekeelako eraitsi du zuhaitza udalak.

Atzo goizean Durangoko Madalena auzoko parkean zegoen ezkietako bat bota zuen udalak. Azterketa biomekaniko batek zuhaitza onddo batekin gaixotuta zegoela eta barrutik usteltzen zebilela bistaratu zuen. Egunero han ingurutik oinezko asko dabilenez eta eroriz gero norbait harrapatzeko arriskua zegoenez, zuhaitza botatzea erabaki dute, udaleko iturrien arabera. Azterketa irakurri gura duenak udaleko bulego teknikoan eskuragarri dagoela gogoratu dute.

Txibitenako zuhaitzak

Bestalde, aste hasieran hainbat zuhaitz bota ziren Durangoko Txibitena auzoko parkean. Erabilera publikoko parkea den arren, eremu pribatu da, han ondoko bizilagun komunitate batena, hain zuzen ere. Zuhaitzen sustraiek kalteak eragin dituzte ondoko garajeetan eta horregatik komunitateak zuhaitz horiek botatzeko baimena eskatu zuen udalean. Zuhaitzek ez dutenez babes maila berezirik baimena eman zieten, udaleko iturrien esanetan.

Txibitena auzoko parkea zuhaitzak botata.


«Ilusioa eta gogoa da entrenatzaile, jokalari eta bazkideengan sumatzen dudana»

Ander Abuin Yepes Beti Gazteko presidenteak joan den urteko urrian hartu zuen kargua eta zortzi hilabete beranduago futbol taldearen hirugarren mailarako lehen igoera hurbiletik bizitu du. «Ilusioa eta gogoa» da jokalari, entrenatzaile eta bazkideengan sumatzen duena.


"Espetxe politika eta bere ondorioak" hitzaldia, gaur Alondegian

Patxi Aristik 20 urte beteko ditu espetxean abenduaren 11an. Horren harira, "Espetxe politika eta bere ondorioak" hitzaldia izango da gaur Alondegian, 19:30an. Manu Ugartemendia, Mikel Larrañaga eta Ixiar Arrizabalaga preso ohiek hitz egingo dute.


Altsasuko CBASK-en, egoera aldaketa

Bigarren Maila Interautonomikoan lehen porrota ezagutu dute altsasuarrek eta Emakumezkoen Lehen senior mailakoak garaipenaren xendara itzuli dira

Bigarren Maila Interautonomikoan hirugarren jardunaldia jokatu zen. Bi garaipenen ondotik denboraldiko lehen porrota ezagutu zuen Altsasuko CBASK Narum Fisioterapia taldeak, eta porrot mingarria, soilik 3 puntuen aldearengatik galdu baitzuen Liceo Monjardinen kontra, 50 eta 47. Lortutako garaipenari esker Bigarren Maila Interautonomikoak lider berria Liceo Monjardin taldea da (5 puntu), hain zuzen ere. CBASK Narum Fisioterapia talde altsasuarra bigarren postutik bosgarrenera jaitsi da (5 puntu). Beraz, sailkapena estu-estu dago. Urriaren 28an, larunbata, CBASK Narum Fisioterapiak sailkapenean hamaikagarren den Valle de Egües hartuko du, 17:50ean, Zelandi kiroldegian.

Emakumezkoen Lehen senior mailan CBASK Xabi Gorriz Tattoos taldeak hirugarren jardunaldia jokatu zuen eta garaipenaren xendara itzuli ziren altsasuarrak, partida oso estuan 57 eta 52 irabazi baitzieten Liceo Monjardineko jokalariei. Sailkapenean Aranguren Mutilbasketek jarraitzen du lider (6 puntu) eta CBASK Xabi Gorriz Tattoos laugarren postura igo da (5 puntu). Laugarren jardunaldia dago jokoan, baina talde altsasuarrak eta Navasket SF´old taldeek jokatu beharreko partida 2024ko ilbeltzaren 7ra aldatu dute.


IDK Euskotrenek Kadri Lassen fitxaketa iragarri du

Lassen fitxaketari Ivana Raca, Nicole Cardaño-Hillary eta Natalia Rodriguez jokalariena gehitu behar zaizkio.

IDK Euskotrenek astelehen honetan iragarri du Kadri Lass estoniarra fitxatu duela. 25 urteko hegal-pibota Bembibretik dator, beraz, badu esperientzia Endesa Ligan.

Lassen fitxaketari Ivana Raca, Nicole Cardaño-Hillary eta Natalia Rodriguez jokalariena gehitu behar zaizkio.


Mendi ibilaldia

Lizartzatik mendiz mendi etxera! V.III Mendi Ibilaldia. Lau ibilbide ezberdin izango dira.

07:00. Irteera Lizartzako plazatik. 35 kilometro.

08:00. Irteera Lizartzako plazatik. 18 kilometro.

10:30. Irteera Lizartzako plazatik. Umeekin, familia giroan egiteko ibilbide motza. 3 kilometro.


Ikusi hemen argindarrak ortziralean, uztailaren 8an, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, garestien 21:00etatik 22:00etara izanen da 0.39276 €/kWh eta merkeen, berriz, 17:00etatik 18:00etara 0.28105 €/kWh


«Separatismoaren kontrako» legea onartu du Frantziako Asanbleak

Senatuan eztabaidatuko dute martxoaren 30etik aitzina. «Kezka» agertu du EH Baik, Batasun Nazionalaren ideiak «indartuko» direlakoan


«Ahal dudan guztietan frontenisaz gozatzen segitu nahi dut»

Izaskun Iriarte lehengusina bikote duela, bigarren txapelketa jokatu du Alazne Aizpuru Iriartek (Narbarte, 2000). Bigarren honetan ere, txapeldunordearen garaikurrarekin bueltatu dira

Aunitzek egin duten moduan, besta kirolarekin ordezkatu du pandemia garaian Alazne Aizpuru Iriartek (Narbarte, 2000): «ezin denez bestarik egin, lagunekin mendira joanez eta frontenisean ariz gozatzeko modua harrapatu dut». Lehendik ere bazuen frontenisarekiko zaletasuna indartu egin da, eta, berriki, Latasako txapelketan parte hartzeko aukera izan du Izaskun Iriarte lehengusinarekin batera. Frontenisak «lagunekin arratsalde politak pasatzeko, jendea ezagutzeko eta txapelketen esperientzia bizitzeko» aukera eman dio eta, orain, mundu horretan sartu delarik, bide horretan segitu nahiko luke.

Noiz hasi zinen frontenisean jokatzen?

Ttikitan aitarekin eta amarekin ikasi nuen jolasten. Ondotik, 9-10 urte inguru nituenetik udan lagunekin herriko plazan jolasten nuen. Urte pare batez aritu gabe egon ondotik, 2018an lehengusinekin berriz hasi nintzen.

Nondik heldu zaizu zaletasun hori?

Betidanik gustatu izan zait. Narbarten aunitz aritzen gara frontenisean edo palan eta betidanik ikusi izan dut jendea plazan jolasten. Herriko batzuk udan goizetan jokatzeko gelditzen hasi ziren... Horrela hasi ginen gure adintsuko gehienak. Horretaz gain, lehengusinak palan eta frontenisean betidanik jolastu izan dira.

Zenbatero aritzen zara?

Astean bizpahiru aldiz eta udan ia egunero aritzen ginen. Baina ikasturtean zehar normalean Donostian nagoenez, astean behin edo... batzuetan hori ere ez, ordutegiaren arabera.

2018an Aunitz Eskuetan frontenis txapelketa irabazi zenuen Esther Iriarterekin batera...

Lehengusu afaria izan genuen eta txapelketari buruz hitz egiten hasi ginen Maite lehengusina herriko batekin apuntatua baitzegoen. Azkenean, Esther lehengusinak eta nik apuntatzea erabaki genuen. Lehengusu afariak eta lehengusuek animatu gintuzten (irri artean). Apuntatu ondotik, entrenatzen hasi, eta txapelketa irabaztea lortu genuen.

«Herrian frontenisean eta palan aritzeko ohitura dago»

Alazne AIZPURU, Narbarteko pilotari gaztea

Hala ere, azken aldian Izaskun Iriarterekin ikusi zaitugu...

Aunitz Eskuetan frontenis txapelketa eta gero ez nintzen gehiago frontenisean aritu. Maite lehengusinak Baztango frontenis txapelketa egin behar zela erran zidanean, kuadrillako taldera bidali, eta Izaskun eta nik parte hartzea erabaki genuen. Orduan hasi ginen frontenisean gehiago ibiltzen eta Baztangoaren ondotik Latasakoa jokatu genuen.

Baztango binakako txapelketan txapeldunorde izan zineten.

Baztango txapelketan emakumezkoen bi maila zeuden, eta bigarren mailan apuntatu ginen. Finalera ailegatzea lortu genuen, eta txapeldunorde izan ginen.

Berriki Latasako txapelketan aritu zarete...

Herriko batek Izaskuni txapelketa egin behar zela erran zion. Frontenisean aritzeko ohitura daukagunez eta egungo egoerarekin zerbait egiteagatik apuntatu ginen.

Hor ere txapeldunorde, beti punta-puntan.

Partida batzuk pixka bat kostatu arren, finalera ailegatzea lortu genuen, baina azkenean, ez genuen irabazi. Hala ere, txapeldunorde koparekin bueltatu ginen etxera.

Zenbat emakumezkok parte hartu duzue?

Zazpi bikote ginen, hau da, 14 emakume guztira. Bikote bakoitzaren aurka partiduak egin genituen, lau irabazi eta bi galdu genituen, eta finalerdietara pasatzea lortu genuen. Finalerdia gogorra izan arren –finala hauen aurka galdu baikenuen– irabaztea lortu genuen, eta finalera pasatu ginen. Finala ere ongi hasi genuen baina gero ez genuen irabaztea lortu.

Nola animatuko zenituzke emakumezkoak frontenisera?

Lagun artean denbora pasatzeko modu polita da. Era berean, txapelketek jendea ezagutzeko aukera ematen dute.

Nola ikusten duzu frontenisaren etorkizuna?

Jende gehiago aritzen hasi dela iruditzen zait. Herriko ttiki eta gaztetxoak ere maiz ikusten ditut herriko plazan eta horrek poztasuna sortzen du. Nire ustez horrela segituz gero, herrian eta inguruan afizio polita sortuko da.


Sahararen aldeko bertso-saioa: Lujanbiok ETB2ko Akelarre saioa hizpide

Aitor Mendiluze, Oihana Iguaran, Maialen Lujanbio, Sustrai Colina, Alaia Martin eta Amets Arzallusek Sahararen aldeko bertso-saioa egin dute Basteron eguardian, Maddi Etxeberria gai-jartzailearen esanetara. Bideoan, Lujanbio hizpide izanik azken aldian euskaldunak ETBn arrotz sentiarazteagatik kritikatua izan den Akelarre saioa.


Leire Mugerza: "Denok irabaziko genuke elkarrekin joanda"

Mondragoneko Kongresuko presidentearen arabera, bazegoen hau guztia "elkarrekin" egiteko era bat, eta ez dituzte korporaziotik irteteko arrazoiak ongi ezagutzen.

Egubakoitzean, hilaren 16an, erabakiko dute Ulma eta Orona taldeek Mondragon Korporaziotik irten ala ez, horretarako batzarrak egingo baitituzte. Leire Mugerza Mondragoneko Kongresuko eta Batzorde Iraunkorreko presidenteak, ordea, Euskadi Irratia-n eginiko elkarrizketa batean adierazi du bi talde horiek alde eginez gero, "moztu" egingo litzatekeela elkarlana. "Ez da berdina Mondragon barruan egon ala kanpoan. Sare hau mozten dela da garrantzitsuena". Nabarmendu du etorkizunean "denek irabaziko" luketela elkarrekin aurrera eginda. "Dudarik gabe".

Gainera, aitortu duenez, prentsaz jaso dute berria. "Uste dut hau guztia ondo egiteko era bazegoela, elkarrekin, nahiz eta desadostasun batzuk izan tarteko". Azaldu duenez, ez dituzte bi taldeen arrazoiak ezagutzen irteeraren gaia mahai gainean izateko, baina muinean kokatzen dute taldeek itunpeko kooperatiba izateko eginiko proposamena. Ekainean izan zuten horren berri, baina Mugerzak uste du horrelako erabaki batek "aldaketa handi bat" eragingo lukeela, eta hori hala esan zietela. "Izaera aldaketa bat ekarriko luke, beste Mondragon bat izango litzateke".

Arrazoiak ezagutzeko nahia

Bada, korporazioko kideek arrazoi horiek ezagutzea botatzen dute faltan. "Gustatuko litzaiguke jakitea zeintzuk diren arrazoiak proposamen hau bideratzeko. Hori ulertu nahi genuen. Hasi ziren esaten arrazoi estruktural batzuk zirela, baina ez zuten konkretatzen". Areago, Mugerzak erantsi du prentsan entzuna dutela "autonomia falta eta Mondragonen zentralismoa" direla arrazoietako bi, baina beste bide batetik eutsi dio ikuspegi horri. "Mondragon organo bat da, kooperatiba guztien ordezkariena… Hor nork esango dio norbaiti zerbait egin behar duela? Mondragon laguntzeko dago eta kooperatiba bakoitzak bere soberania du".


'Ana de día' filmaren emanaldia

Abenduarne 26an, astelehena, Andrea Jaurrieta zinemagilearen filmaren emanaldia izanen da Iortia kultur gunean, Filmoteka Nafarroan programaren barruan.

Filmoteka Nafarroan programaren urteko azken emanaldia izanen da abenduaren 26an, astelehena, 19:00etan, Iortia kultur gunean. Andrea Jaurrieta zinemagile nafarraren Ana de día filmaren proiekzioa izanen da, eta ondoren zuzendariarekin hitz egiteko aukera izanen da ere.

'Ana de día' filma

Sinopsia: Ana gazte formala da, klase ertain tradizionaleko familia batean hezia. Zuzenbideko doktoretza amaitu, enpresa batean lanera sartu eta ezkontzear dago, baina ez da gauzatuta sentitzen. Halako batean, jakin du bere lekua hartu duela haren berdin-berdina den beste batek, eta erantzukizun eta betebehar guztiak bete dituela. Lehen aldiz erabat librea dela ohartuta, Anak bere anonimatu eta askatasun berria esploratzea erabaki du, mugak probatuz eta bere existentziaren zentzua bilatuz. Baina errutina ere bizitza berrira iritsiko da eta galdera batek atsekabetuko du: posible al da norberarengandik ihes egitea?

Fitxa teknikoa: Ingrid García Jonsson, Mona Martínez, Fernando Albizu, Álvaro Ogalla, Iñaki Ardanaz, Mamen Godoy, Antonio Ponce, Abel Serbouti, Iván Luis, Irene Ruiz, María José Alfonso, Gabriela Fernandez Molero, Carla de Otero, Francisco Vidal.

Emanaldia: Abenduaren 26an, astelehena, 19:00etan, Iortia kultur guneko areto handian.

Prezioa: euro bat (Iortia kultur guneko txarteldegian eta webgunean).

Sariak:

2018: Goya Sariak: Zuzendari berri onenerako izendatua

2018: Malagako Jaialdia: lehiaketarako Film Luzeen Sail Ofiziala

2018: Feroz sariak: Kartelik onenaren sarira izendatua


"Gaur egun nekez ikusten dut gauden tokian egotea toki hedabideok Tokikom ez balego"

Joan den ostiralean egin zuen Tokikomek, toki komunikabideen bateraguneak, urteko batzar orokorra. Jone Guenetxeak presidente lekukoa Arantzabali pasa zion


Euskarazko irakurketa errazeko Iruñerriko lehen taldea jarri da martxan

Hileko azken ostiraletan biltzen dira Nafarroako Liburutegian goizeko 9:00etatik 10:30ak bitarte. Euskaraz irakurtzeko zailtasunak edo ohitura falta duten pertsonentzako genero eta mota desberdinetako liburuak erabiltzen dituzte. Hurrengoi saioa apirilaren 28an izanen da.

Edurne Orce, taldeko koordinatzailea eta Bernarda Urra parte hartzaile Metropoli Foralean izan da talde honek nola funtzionatzen duen azaltzeko.

Doako akitibitate bat da, nafarroako Liburutegiak antolatua eta bertan parte hartzeko bertara agertzea aski da.


Eusko Gudarostearen Azpeitiko komandantzia omendu dute, haren sorreraren 80. urteurrenean

Orduko gudariei, hildakoei eta haien senideei omenaldia egin diete Azpeitiko Udalak eta Aranzadi Zientzia Elkarteak gaur, ostirala, Arrupe hotelean. Jendetza bertaratu da ekitaldira, eta, ekitaldia bukatzean, haritza, oroitarria eta ikurriña handi bat inauguratu dituzte Arrupe hotelaren aurreko zelaian.

Eusko Gudarosteko Azpeitiko komandantzia Loiolan eratu zutela 80 urte beteko dira abuztuaren 5aren eta 8aren artean, eta orduko gudariei, hildakoei eta haien senideei omenaldia egin diete Azpeitiko Udalak eta Aranzadi Zientzia Elkarteak gaur, ostirala, Arrupe hotelean. 1936ko abuztuan eratu zuten Gudarostea, Kandido Saseta komandantea buru zela. Espainiako Gerra Zibila zela-eta, altxamendu faxistaren aurkako erresistentzia moduan eratu zuten komandantzia EAJk, EAE-ANVk, Jagi-Jagik, ELA-STVk eta Euskal Nekazarien Batzarrak. Gaurko ekitaldian Gudarostean hildako Joxe Joaquin Egaña (EAJ) azkoitiarraren, Bidanian hil zen Mikel Alberdiren (Jagi-jagi), Floren Zubiaurren (ELA-STV), Joxe Aranaren (ANV) eta Kandido Sasetaren senideak omendu dituzte. Ekitaldia hasterako leporaino beteta zegoen Arrupe hotelaren ataria. Han ziren, besteak beste, gudarien senideak, Azpeitiko alkate Eneko Etxeberria eta udaleko EH Bilduko eta EAJko zinegotziak, Aranzadi Zientzia Elkarteko kideak, EH Bilduko eta EAJko ordezkariak, ELAko kideak, inguruko herrietako alkate eta zinegotziak eta Arnaldo Otegi EH Bilduren lehendakarigaia. 19:15ak pasatxoan hasi da ekitaldia, eta Eneritz Albizu kazetariaren sarreratxoaren eta bideoaren ostean, hildako gudarien senideek-eta hartu dute hitza, hildako gudari gazte haien testigantzak eskaintzeko. Aurrena, Joxe Joaquin Egañaren ilobak hitz egin du, eta bere osabaren soslaia eta haren izana goraipatu ditu. Haren ondoren, Kataluniatik etorri den Mikel Alberdiren biloba Nuria Alberdik hitz egin du, eta aitonaren zertzelada batzuk azaldu ditu jendaurrean. Segidan, ELAko Amagoia Unanuek Floren Zubiaurren inguruan hitz egin du, eta Joxe Arana zenaren iloba Joxe Aranaren gutuna irakurri du Estitxu Elduaien Azpeitiko udaleko zinegotziak. Azkenik, Kandido Sasetaren iloba Arantxa Sasetak hartu du hitza. Haiek guztiek, kandela bana piztu dute hitzartzearen ostean. Musikarik ez da falta izan ekitaldian; izan ere, Eneko Arbeo soinujoleak eta Jon Gurrutxaga bertsolariak bertso sorta bat eskaini diete ekitaldira bertaratutakoei. Haien ondoren, berriz, Olatz Pratek Ken Zazpi musika taldearen Zapalduen olerkia abestu du, Josu Garatek gitarraz lagunduta. Ekitaldiaren bukaeran hitza hartu du Javi Buces Aranzadiko historialariak eta Eusko Gudarostearen inguruko ikerketa lana egiten ari denak. Bucesek esan duenez, Eusko Gudarostearen inguruko ikerketa egiten ari dira, eta udazkenerako-edo horren inguruko liburu bat argitaratuko dute. Bucesek Eusko Gudarostean hildakoen "duintasuna" goraipatu du: "Aranzadirentzat garrantzitsuena da gazte boluntario haiek nortzuk ziren eta zer gertatu zitzaien ezagutzea da. Borroketako istorioak ere interesatzen zaizkigu, noski, baina, batez ere, faxismoaren aurkako gerra galdu zuten haien duintasuna berreskuratu nahi dugu". Horrez gain, eskerrak eman dizkio Azpeitiko Udalari memoria historikoarekin duen "konpromisoagatik", eta esan du udalak gertatutakoa ezagutzeko duen ilusioa eta konpromisoa "txalotzekoa" dela.

"Batu gaitezen, batu ditzagun indarrak" Eneko Etxeberriak 1936an Azpeitiko alkate izan ziren Ciriaco Agirre eta Joxe Antonio Oiarzabal gogoan izan ditu hitza hartzean, eta esan du "garrantzia izugarria" duela omenaldiak berarentzat, "alkate abertzalea eta bi gudariren biloba" delako. Eusko Gudarostea "Euskal Herriagatik, gure kulturagatik, gure hizkuntzagatik, gure sustraiengatik, bakoitza gu egiten gaituenagatik, baloreen defentsagatik, gure aberriagatik, demokraziagatik, askatasunagatik eta justizia sozialagatik" sortu zutela gogorazi du Etxeberriak. "Azken finean, euskal kausagatik antolatu zuten Gudarostea. Eta gurearen alde egin zutelako gaude hemen. Ez ziren gudari bortitzenak, ez zen Gudaroste modernoena, ez zituzten traje onenak, ez zituzten ereserki edo ikur politenak, ez ziren zintzoenak edo indartsuenak; soilik, gureak dira. Gureak direlako dira onenak. Senecak aspaldi esan zuen: 'Inork ez du maite aberria handiena delako, berea delako baizik'". Etxeberriak etorkizunari begiratzeko deia egin du: "Inoiz ez da erraza izan gure kausa, gure herriaren kausa. Azkarrak izan behar dugu. Guk soilik irabaz dezakegu inteligentziaz eta batasunaz. Horregatik, etorkizuna zain dugulako, ikasi egin behar dugu galtzen, eta jakin behar dugu galtzeak irabazteko bideak ireki ditzakeela. Hemen galtzaileak daude, baina, aldi berean, duintasuna dago, eta duintasun horrek txinparta sortzen du, eta txinpartak sua egin dezake. Su hori gure herriaren sua da, euskaldun egiten gaituena, eta galerak oraindik eta herriago egin gaitzake. Aspalditik dakigu zer nahi dugun, eta geuregan fedea edukitzeko garaia da. Lan egin behar dugu, min ematen badigu ere. Iragana emozio bat da, baina gure herriaren biharrerako beharrezkoa da borroka eta lana egitea gaur. Gaur da beldurra eta gaua lurperatzeko eguna, eta bidea luzea eta zaila bada ere, ez dugu deskuidatzeko denborarik. Gutxi gara eta elkarrekin egin behar dugu. Batu gaitezen, batu ditzagun indarrak, bestela ez dugu ezer lortuko. Eta horregatik izango gara epaituak etorkizunean. Hori da sasetatarrei, egañatarrei, zubiaurtarrei, alberditarrei eta beste guztiei egin diezaiokegun omenaldi bakarra. Gure herriaren askatasunarekin dugun konpromisoa aurrera eramatea, oraindik beraien kausa gure kausa da-eta. Izan zirelako gaude hemen, eta hurrengoak izateko gaur landatu eta ura eman behar diogu gure lurrari, eta orduan, soilik orduan, izango gara".

Oroitarria, Loiolan Ekitaldia bukatzean, haritza sartu dute Arrupe hotelaren aurreko zelaian. Gudarien senideek-eta landatu dute, eta, ondoren, Eusko Gudarostearen 80. urteurrenaren harira zelai horretan bertan jarritako oroitarria desestali du Kandido Sasetaren ilobak. Herritarrek, krabelin gorri eta zuriak eta larrosak jarri dituzte oroitarriaren gainean. Gainera, ikurriña handi bat igo du hark, herritarren Eusko gudariak abesten zuten bitartean. Hona hemen, ekitaldiaren argazki bilduma: [flickr_set id="72157670633024582"]


Gaur hasi eta hilaren 13ra arte, samartinak ospatuko dituzte Urdanetan

San Martin eguna azaroaren 11 izango den arren, gaur 20:00etan botako dute jaiei hasiera emango dien txupinazoa. Sei festa egun izango dira, eta egitarau zabala antolatu dute auzo elkarteko kideek.

San Martin eguna azaroaren 11n izango den arren, festak ospatzeari gaur bertan ekingo diote Urdaneta auzoan. Horrela, bi ostiralez, bi larunbatez eta bi igandez ospatuko dituzte jaiak, eta auzo elkarteko kideek ez dute nolanahiko egitaraua antolatu sei egun horietarako. Denetariko jarduerak eta ekitaldiak izango dira, adin eta gustu guztietako herritarrentzat: afariak, mus txapelketa, bertsolariak, trikitilariak, idi dema, ume jolasak, pilotako finalak eta abar.

Gaurko bertso afarirako txartelak erosteko epea dagoeneko bukatuta dago; ez, ordea, biharko Mus Txapelketan izena ematekoa. Parte hartu nahi dutenek Indamendi elkartean eman beharko dute izena, bihar, txapelketa baino lehen, 20 euro ordainduta.

Egitaraua

Gaur, ostirala

20:00. Txupinazoa.

21:00. Bertso afaria, Indamendi elkartean. Iker Zubeldia eta Angel Mari Peñagarikano ariko dira kantari, Danel Olano gai jartzailearen aginduetara.

Ondoren, Erromeria Elizagoien ahizpekin goizaldera arte, Indamendi elkartean. Ximor taberna ere zabalik izango da.

Bihar, larunbata

16:00. Mus Txapelketa, Indamendi elkartean.

16:00. Ume jolasak, txokolate beroa eta sorpresak, frontoian.

23:00. DJ Bon eta DJ Hidalgo. Ximor zabalik, goizaldera arte.

Azaroak 6, igandea

11:00. Meza nagusia.

12:00. Auzotarren arteko pala txapelketaren finala.

13:00. Herri kirolak. Izeta eskolako neskak harri jasotzen. Izer eta Alabier trikitilariek girotuko dute jaialdia.

Ondoren, auzoko nagusien bazkaria, Indamendi elkartean. Bazkalostean, Xebastian Lizaso eta Andoni Egaña bertsolarien eta Izer eta Alabier trikitilarien saioa, Indamendi elkartean.

18:00. Tabernaz taberna kalejira bertsolariekin eta trikitilariekin. Jarraian, erromeria Izer eta Alabierrekin, 23:00ak aldera arte.

Azaroak 11, ostirala. San Martin eguna

12:00. Meza nagusia.

12:00. Tortilla patata lehiaketa.

Jarraian, auzotarren herri kirol saioa, trikitilariek girotuta.

Arratsaldean, kalejira.

23:00. Fan&Go taldea, frontoian. Ximor taberna zabalik izango da goizaldera arte.

Azaroak 12, larunbata. Oilasko biltze eguna

06:00. Oilasko biltzea, Aritz Hernandez Larrume eta Iban Gorriti Beltza bertsolariek eta Izer eta Alabier trikitilariek girotuta.

21:00. Bildutako oilaskoekin auzotarren afaria, Indamendi elkartean. Jarraian, erromeria Ostolaza eta Narbaizarekin, frontoian.

00:00. DJ Davila, Ximor tabernan, 04:00ak aldera arte. Tabernak zabalik jarraituko du gero ere.

Azaroak 13, igandea

11:00. Meza nagusia.

12:00. Gazteen pilota txapelketaren finala.

13:00. Herri kirolak. Izeta eskolako harri jasotzaileak: Izeta IV.a, Azpiazu eta Iraitz Arruti. Pentatloi erakustaldia, Izeta V.aren eta Izeta VI.aren eskutik. Laja eta Lutxurdixok girotuko dute herri kirol jaialdia.

17:00. Etxetxoren eta Izetaren idi pareen arteko dema.

Jarraian, erromeria Laja eta Lutxurdixorekin, Ximor tabernan, 22:30ak aldera arte.

Festei amaiera emateko, Patata Dantza lehiaketa eta traka zaratatsua.


"Harrobikoa" sentitu dela esanez joan da Odegaard Realetik

Jokalari norvegiarra Real Madrilera itzuliko da, Donostian urtebete utzita eman ostean.

Martin Odegaard erdilari norvegiarrak Realak bere sare sozialetan zabaldu duen bideo baten bidez esan die agur zale txuri-urdinei, eta Donostian utzita egon den urtean "harrobikoa” sentitu dela adierazi du bertan. "Urte ahaztezina izan da niretzat, eta une ederrak bizi izan ditut kamiseta honekin", izan dira Realeko jokalari ohiaren azken hitzetako batzuk. Norvegiarra Real Madrilera bueltatuko da, Zinedine Zidane entrenatzaileak madrildarren hurrengo proiekturako eskatu ostean.Donostiako etapa emankorra izan dela aitortu du, eta bere oroitzapenik onenen artean berak sartutako lehen gola eta Kopako finalerako eta Europa Ligarako sailkapenak daudela esan du.Odegaardek eskerrak eman dizkio klubari hasieratik emandako "konfiantzagatik", baita taldekideei eta teknikariei ere "egunez egun hobea izaten laguntzeagatik". "Agur esateko unea iritsi da, baina hemen duzue beste txuri-urdin bat betiko", gaineratu du, eta "Agur eta aupa Reala!" esanez amaitu du bere agerraldia.


Ahitzeaz

Heriotzari buruz maiz pentsatzen dut azken aldian; bueno, heriotzaz, edo gizakiaren ahitze prozesuaz.

Ez dakit zergatik ari den gai hori geroz eta maizago nire ganbara bisitatzen: baliteke irakurri ditudan azken bi liburuengatik izatea —Arantxa Urretabizkaiaren Azken etxea eta Maixa Zugastiren Atarian, portzierto, irakurri beharrekoak biak ala biak—; izan daiteke zientifikoki zelulak gaztetzea posible dela sarriago entzuten ari naizelako; akaso nire 33 urteek daukate zerikusia —gizakiaren hazkuntza 30 urtera bitartekoa da eta hortik aurrera dekadentzian sartzen gara, filosofiako irakasle batek esaten zigunez—; beharbada, gurasoak adinean apurka aurrera doazela ikusteak narama pentsamendu horiek buruan maizago izatera; edo, batek daki, agian lagun gehienak guraso direla ikustea da horren guztiaren erruduna.

Inor ez da betiko —ez al da izango!—, eta, beraz, zilegi da bakoitzak nolako makaltze prozesua nahi duen galdetzea. Nik, behintzat, maiz egiten diot galdera hori neure buruari azken boladan; eta erantzunak izaten hasi naiz, dagoeneko —edo, behingoz ote da?—.

Bidaia hasi egiten da, eta amaitu ere bai. Kolpean amaitzea nahi izaten dute batzuk, badoazela apurka ohartuz joatea besteek; eta ni bigarren horietakoa naiz. Naturala da zahartzen joatea; nola denborarekin kotxeak zarata gehiago, hala gure mugimenduak baldarrago. Eta kotxeari denborarekin piezak maizago aldatu behar izaten zaizkion eran, gure organoek ere denborarekin ez dute hain ondo funtzionatzen.

«Inor ez da betiko —ez al da izango!—, eta, beraz, zilegi da bakoitzak nolako makaltze prozesua nahi duen galdetzea»

Garai batean, nire ametsa zen —obsesio hitza erabili beharko nuke agian— ahalik eta ondoen egotea ahalik eta denborarik luzeenean; gaur egun, ordea, beste bat gehiago izatearekin konformatzen naiz. Ez dut 80 urterekin Txindokira joatea eskatzen, nire hanken gainean eta barandaren laguntzarekin eskailerak igotzearekin gustura; eta bastoia edo beso gazteagoa beharko banu, ez dut uste txarrera hartuko nukeenik.

Nire gorputza, apurka, dohainak galtzen nola ari den nabaritu nahi dut; nire edertasuna —inoiz izan badut, noski— galtzen nola ari naizen ikusi; gaztetako grina apaltzen sentitu. Naturala horixe da, apurka itzaltzen joatea. Bizitzaren fase bakoitza bizitzeko da, eta orain artekoak hobeto edo okerrago bizi izan baditut ere, hemendik aurrerakoak dagozkion bezala bizi nahi ditut.


"Hemen beste bizi kalitate bat dago"

Iruñean sortutako irintarrak, Miren Jimenez Garciak, etxeko lorategia du gogoko, paisaiagatik.

Donibane auzoan jaiotakoa da Miren Jimenez Garcia. Iruñeko Bigarren Zabalgunearen ondoren, hiriburuko auzo "berrietako" bat da Donibane. "Eguarasko etxeek (Eunate monasterioa eta Iratxe monasterioa kaleetan), esaterako, 70 urteak gertu izanen dituzte", zehaztu du Jimenezek. Bere gurasoak Bergamin kalean bizi izan ziren aurretik. "Aitak pisua Donibanen erosi zuen, eta amak ez zuen inolaz ere hara bizitzera joan nahi. Berarendako, hura munduaren akabera zen. Errepide txikiak zeuden, kale guztiak asfaltatu gabe zeuden... Hura zen... Amak ez zuen inolaz ere joan nahi".

Txikitako eta gaztetako Donibane auzoko oroitzapen "zoragarriak" ditu Jimenezek: "soroz inguratuta geunden. Etxe baxuak zeuden. Gure etxeak San Alberto kooperatibakoak dira (San Alberto Handia kalea), eta 60-61 urte izanen dituzte. Etxe atzean artaldeak ikusi izan ditut". Txikitan "oso ongi" bizi izan zirela oroitzen du. "Beste modu batera bizi ginen. Donibaneko Alde Zaharra herri baten modukoa da. Gure inguru hartan, denak elkar ezagutzen segitzen dugu. Erdigunerantz igo, eta beste jende bat da. Haiekin ez dugu batere harremanik". Azaldu duenez, Txantrean zortzi eman zituen bizitzen, han taberna baitzuten. Hura utzita, atzera ere, sorlekura, Donibane auzora bueltatu zen. "Eta nirekin txantrear bat eraman nuen".

Jimenez "herri" batetik beste herri batera aldatu da: Irañetara. "Amaren gaixotasunaz aparte, urteak generamatzan herri batera bizitzera lekualdatu nahi genuela. Semeak oraindik ikasten zeuden, gure ekonomia egoera ez zen egungoa bezalakoa... Baina aspaldi gustatzen zitzaigun ideia". Gainera, bere semeak urteetan pilotan jolastu dute eta ibarreko txapelketetan jokatu zuten. Irabazitako txapelaren bat ekarrarazi zidaten. "Oso harro daude". Sakanarekin harreman handia zuen Jimenezek: "Joanes Bakaikoa pilotaria ezagutzen genuen, Joxi aita, asko. Sakandarrekin bagenuen harremana, eta ibarra pixka bat ezagutzen genuen".

Etxeak Uharte Arakilen, Lakuntzan, Unanun... begiratzen egon baziren ere, Irañetaren alde egin zuten "ia-ia duda egin gabe". Jimenezek azaldu duenez, "Irañetaren oroitzapen zoragarria nuen. Oso herri erosoa iruditzen zitzaidan. Gainera, ama gurpildun aulkian ibiltzen da. Dena batu zen". Batetik, "Iruñea, Irurtzun eta Altsasurekin lotura; hirurak ‘salbatzen zaituzten’ nukleoak dira. Oso gertu zaude". Hori izan zen etortzeko arrazoi nagusia. Bestetik, “etxea oso erosoa da". "Eta, jakina, ingurua liluragarria da. Gainera, etxeko lorategira atera eta paisaia ikusi nuenean, bertan gelditzean nahi izan nuen. Maitemindu ginen, asko gustatu zitzaigun". Azaldu duenez, "ama gurpildun aulkian eramanez ia iturbururaino joan naiteke paseatzen. Gauza asko elkartu ziren".

Paisaia

Bi urte dira irintarrak direla. "Jendea oso jatorra da, eta oso ongi egoten da. Paseoak daude iturburura, hariztira, Uharte Arakilera... Ihabarrerantz ez dut jotzen, errepidea delako-edo". Herriko txokorik gogokoena etxean bertan du Jimenezek: lorategia. "Horra atera, eta Beriain eta Aralar ikustea zoragarria da. Ez dugu toki ederragorik opatu behar. Lorategiko ikuspegia ikusi, eta erabaki genuen ez genuela gehiago bilatzen segituko". Aitortu du Madalen Haitz ere asko gustatzen zaiola.

Jimenezendako "deskribaezina" da sentitzen dutena. Gogoko paisaia ikusteko, askotan bazkaldu eta afaltzen dute kalean, "eta aldamenak harritu egiten dira, ez baitute halakorik egiten. Gu, Iruñean, nitxo batean bizi ginen. Hona iritsi, halako paisaiadun lorategia izan eta etxe barruan bazkaldu? Niretako, bekatua da. Ahal den guztietan jatorduak kalean egiten ditugu". Ahal duten bizitzarik gehien egiten dute lorategian. "Ni ez naiz batere kalezalea; Iruñean oso gutxi ateratzen naiz. Baina hemen kalera ateratzeko desiratzen nago”. Ama gaixo izanda, "behartuta nago etxean", baina halako espazioarekin "bestelako askatasun bat sentitzen da. Lorategira atera, belar bat kendu, makina hartu, landarea daramazula... Egitekoen zama asko arintzen dit". Iruñeko pisuan semea dago, eta han gelditzea bazuten. "Baina, aztertu, eta Irañetara etortzea erabaki nuen. Nahiz eta Iruñean denda eta mediku ugari izan ondoan, autoarekin 20 minutuan han nago. Larrialdi bat? 20 minutuek ez gaituzte ezertaz libratuko. Hemen beste bizi kalitate bat dago, askoz handiagoa. Alde handia dago. Ez du zerikusirik. Isiltasuna, txorien kantuak.... Hori da ohikoena. Autoren bat noizean behin hemen; trenak aldian-aldian. Iruñean, Villavesak, klaxon hotsak... Honek ez du zerikusirik. Pozik gaude".


«Paradisuak erretzen» segitu nahi du Bilgune Feministak, elkarlanean

Hogeigarren urtemuga ospatzeko jardunaldiak eta egitarau zabala prestatu dituzte Oñatin


Merkataritza sustatzeko 'Outlet kalean' ekimena martxan da

Salkin elkarteak "Bezeroaren astea" antolatu du, hilaren 13an hasi eta aste osoan zehar luzatuko dena. Horrez gain, "Outlet kalean" ekimenaren edizio berria izango dela iragarri du.

Tokiko merkataritza sustatzeko Salkinek irailean antolatzen dituen ekimenez gozatzeko aukera izango da, aurtengoan ere. Alde batetik, "Bezeroaren astea" iragarri du. Irailaren 13an hasi eta 19ra bitarte luzatuko da.


Laneko eztabaida batek urte eta erdiko baja eragin ziola aitortu diote garbiketako langile bati

Gasteizko Gizarte Arloko epaitegi batek aitortu dio garbiketako langile bati eztabaida batek urte eta erdiko baja eragin ziola eta gertakaria istriputzat jo du.

Gasteizko Gizarte Arloko 4. epaitegiak erabaki du garbiketako langile batek hartutako baja luzea -2020ko irailaren 11tik 2022ko martxoaren 4ra bitartean- lanpostuan izandako eztabaidaren ondorioa izan zela. Hau da, behin-behineko ezgaitasuna lan istriputzat jo du epaileak.

CCOO sindikatuak zabaldu duenez, hezkuntza sistemako garbitzaileak eztabaida izan zuen Zabaleko ikastetxeko zuzendariarekin, udal aparejadorearen eta ikasketa buruaren aurrean. Antza, zuzendariak azalpenak eskatu zizkion gela baten garbiketari buruz, kexa bat jaso ondoren.

Talkak "aire faltaren sentsazioa eta hitz egiteko zailtasunak" sortu zizkion langileari, zeinak urte eta erdiko baja hartu zuen gertakariaren ondoren.

CCOOk epaia baliatu du garbiketaren sektoreko langileak animatzeko, salaketak jar ditzaten gehiegizko lan kargengatik eta horrek eragiten duen presioagatik. Sindikatuak, halaber, salatu du kasu askotan behargin horiek azpikontratatuak direla.


Scholzekin hitz egin ondoren, Macronek argi utzi du MidCat gasbidea bukatzearen aurka dagoela

Macronek esan du gasbideak ez lituzkeela Europak dituen horniketa arazoak konponduko, eta etorkizuneko helburuei begira, ez dela jasangarria. Gainera, gogorarazi du badirela honezkero bi gasbide muga zeharkatzen dutenak, Euskal Herrian biak ala biak, eta euren ahalmenaren azpitik ari direla.


Beasaindik autobusa antolatu dute Bilboko manifestaziorako

Euskararen aurkako erasoak gaitzesteko manifestazioaren deialdia egin zuten euskalgintzako ordezkariak.//Kontseilua

Datorren azaroaren 4rako manifestazioa deitu du Euskalgintzaren kontseiluak, Oldarraldiaren aurrean, euskararekin bat, euskaraz bat lemapean. Manifestazioa Bilbon izango da, eta 17:00etan abiatuko da Euskaldunatik. Bertara joateko autobusa antolatu dute Beasaindik. 15:00etan abiatuko da, tren geltokitik. Izena emateko deitu, 688 768 609ra. Prezioa, bost euro.


Ekitaldia: 'Pasaiako sarraskia argitu'

Informazio gehiago, hemen.


Zine-foruma

Astrabuduko Emakumeen Elkarteak antolatua. Filma zehazteke.


Donostiako Klasikoak errepide mozketak eragingo ditu larunbatean

Larunbatean jokatuko da aurten txirrindularitzako Donostiako Klasikoa, eta eskualdeko errepideetan egingo du ibilbideko lehen zatia. Emakumezkoak 09:50ak aldera iritsiko dira Oriora, eta gizonezkoak, aldiz, 12:15ak aldera.

Datorren larunbatean, uztailak 31, jokatuko da aurtengo txirrindularitzako Donostiako Klasikoa, eta eskualdeko errepideetan egingo du ibilbideko lehen zatia. Emakumeen eta gizonezkoen Donostiako Klasikoa iritsiko da aurten Urola Kostara, eskualdetik igaroko baitira bi lasterketak.

Emakumeen lasterketa 09:15ean abiatuko da Donostiatik, eta Oriorako bidea hartuko dute, segidan Aiara igo eta berriz Orio zeharkatuz Usurbil aldera joateko. Gizonezkoen lasterketa, berriz, 11:45 inguruan hasiko da Donostian, eta Usurbildik iritsiko da proba Oriora. Jarraian zeharkatuko ditu eskualdeko kostaldeko herri guztiak –Zarautz, Getaria eta Zumaia–. Zumaiatik Arroa aldera iritsiko dira lasterkariak, baina gero eskualdea utziko dute une batez, Itziar, Deba, Mendaro eta Elgoibar igarotzeko. Elgoibarko ordainsariaren aurreko biribilgunetik Azkoitiko Azkarate mendatera abiatuko da proba, eta handik iritsiko dira txirrindulariak Azkoitira. Azkoititik Azpeitirako bidea hartuko du tropelak, eta Urrakiko mendatean utziko dute eskualdea, Bidania-Goiaztik Tolosarako bidea egiteko.

Eragina trafikoan

Orion zapalduko dute emakumezkoen nahiz gizonezkoen lasterketek lehen aldiz eskualdea. Hori dela eta, 09:00etatik 12:00etara bitartean, itxita izango da Orion N-634 errepidea. Oriora 09:55 inguruan iritsiko da emakumezkoen lasterketa, eta 12:20 aldean gizonezkoena. Emakumezkoen tropela Oriotik Aiara joango da, eta Aiako gaina 10:10-10:15 aldean egitea aurreikusi dute antolatzaileek. Aiatik berriro ere Oriora itzuliko da lasterketa, 10:25-10:30 aldean.

Gizonezkoen lasterketak, bestalde, Oriotik Zarautzerako bidea hartuko du. Zarautz, Getaria eta Zumaia lotzen dituen N-634 errepidea itxita izango da 11:30etik 13:00etara bitartean, kostale osoa zeharkatuko baitu txirrindularien probak; halere, Getariatik Meagarako bidea irekita egongo da. Zumaian, ostera, saihesbidetik egingo du bidea txirrindularien probak, eta N-634 errepiderako sartu-irtenak itxita egongo dira 11:50etik 12:50era bitartean. Hala eta guztiz ere, herri barruan ibilgailuan mugitzea egongo da denbora tarte horretan.

Arroara iritsitakoan lasterketak eskualdea utziko du, baina, gero, Azkaratetik barrena iritsiko dira txirrindulariak Azkoitira. Azkoitian, Azkaratetik herrigunerako GI-2634 errepidea moztuko dute ibilgailuentzat, 13:00ak inguruan. Altzibarko biribilgunetik Eroski supermerkatu aurreko biribilgunera arteko GI-631 errepidea ere moztuko dute Azkoitian. Eroski aurreko biribilgunetik, ordea, lasterketak Azpeitirako bidea hartuko du, GI-2634 errepidean sartuta. Lasterketa Azpeitira 13:45 inguruan iristea aurreikusi dute, eta GI-2634 errepidea 13:30 inguruan itxiko dute. Txirrindularien tropela Urrakiko mendatea igotzen hasiko da segidan, eta han agurtuko du eskualdea.

Emakumezkoen lasterketan, honako ordutegi hauek aurreikusi ditu antolakuntzak herri eta mendate bakoitzerako:

Orio: 09:55 aldean.

Aiako gaina: 10:10-10:15 aldean.

Orio: 10:25-10:30 aldean.

Gizonezkoen lasterketan, honako ordutegi hauek aurreikusi ditu antolakuntzak herri eta mendate bakoitzerako:

Orio: 12:20 aldean.

Zarautz: 12:27 eta 12:30 aldean.

Getaria: 12:32 eta 12:36 aldean.

Zumaia: 12:41 eta 12:46 aldean.

Arroa: 12:45 eta 12:50 aldean.

Azkarateko gaina: 13:25 eta 13:35 aldean.

Azkoitia: 13:33 eta 13:43 aldean.

Loiola: 13:38 eta 13:49 aldean.

Azpeitia: 13:42 eta 13:54 aldean.

Urrakiko gaina: 13:53 eta 14:06 aldean.


Zubietako erraustegiak osasunean sor ditzakeen ondorioei buruz, gaur hitzaldia

GuraSOSek gidatutako saioak hiru ordutegi izango ditu aukeran Biterin: 09:30etatik 11:30etara, 14:30etatik 16:30etara eta 18:00etatik 20:00etara.

Gaur hasi eta datozen egunetarako hainbat egiteko antolatu ditu Hernanialdeko AEKk. Gaur bertan, Zubietako erraustegiak gure osasunean eta bizimoduan sor ditzakeen ondorioei buruzko hitzaldia izango da Biterin. GuraSOS elkarteak gidatuko du saioa, eta hiru ordutegi izango dira aukeran: 09:30etatik 11:30etara, 14:30etatik 16:30etara, edo, bestela, 18:00etatik 20:00etara. Zilegi Eskola egitasmoaren baitan antolatutako dinamika da eta partehartzea doakoa da.

Orain 20 egun, GuraSOS kolektiboak Donostian egin zuen agerraldi batean errekurtso berri bat aurkeztu zuen Arantxa Tapiak zuzentzen duen Ekonomiaren Garapen eta Ingurumen Sailak Zubietan hondakin industrialak erraustea baimentzeko hartutako erabakiaren aurka. Ildo horretan, hondakin horiek Zaldibarko zabortegian tratatzen zirela nabarmendu zuten. Lakuako Sail berari dagokio GuraSOSen errekurtsoa baloratzea. «Zaldibar Zubietara ekartzen dute», azpimarratu zuten.

GuraSOSen errekurtsoa GHKa hiriko edo etxeko hondakinak kudeatzeko soilik gaitutako erakunde publikoa dela azpimarratzean oinarritzen da, eta, beraz, ezin duela beste hondakin mota batzuk kudeatzeko jarduerarik egin, hala nola industria-hondakinak.

Eskulan tailerra egingo da Astigarragako lokalean

Horrez gain, eskulan tailerra ere egingo dute bihar bertan hasita. Bi saio egingo dituzte, bihar eta apirilaren 27an, arratsaldeko 19:00etan. AEKren lokalean izango da (Nabarra Oñatz kalea). Kasu honetan, Naroa Najerak gidatuko du tailerra, eta buztinezko eskulanak egingo dituzte bertan.

Egitasmo honetarako parte hartzaile bakoitzak 2 euro ordaindu beharko ditu.

Eskulanen tailerrean izena emateko bidea hauxe da: zilegieskola@aek.eus helbidea idatzita edo Erribera kulturgunera bertaratuta.


Etxalarren eta Leitzan egin dituzten bi etxe-zaharberritze proiektu hautatu dituzte 'Biziberri' sarirako

Nafarroako Gobernuak berriki ezagutzera eman ditu zein diren Biziberri sariaren bigarren edizioan irabazteko hautagai diren hiri eta landa eremuetako zazpi birgaitze proiektu eredugarriak. Zazpi horien artean daude gure lurraldeko bi proiektu: Etxalarren 120 urteko etxe baten zaharberritze proiektu bat eta, Leitzan, 1965eko etxebizitza bloke batean egin duten zaharberritze proiektua.

Etxalar: harrizko etxe zaharra birgaitzea

Proiektua Christiane Vincent Etchechurik aurkeztu du eta eraikinaren antzinatasuna 1900. urtekoa da. Vincenten proiektua bigarren finalista da.

Leitza: etxebizitza bloke batean egin duten birgaitzea

Proiektua etxebizitza honetako auzokideek egin dute eta eraikinaren antzinatasuna 1965. urtekoa da. Leitzako proiektu hau zazpigarren finalista da.


Javi Menta andoaindarrak eta Edurne Arakistain legorretarrak irabazi dute Legorretako 42. Korpus Krosa

Legorretako Korpus festa-eguneko 42. Krosa jokatu da gaur goizean. Helduen proba nagusian, 11:30ean hasita, 115 korrikalarik parte hartu dute. 7,5 kilometroko ibilbidea izan dute, tartean aldapatxo batzuek zaildutakoa. Hiru bira eman dizkiote kalearen inguruko zirkuituari, Bilkoin elkarte antolatzailearen parean irten eta udaletxe parean helmugaratuta.

Bero handia izan dute korrikalarik une oro. Hidratatzeko eta ura edateko deialdia behin baino gehiagotan egin behar izan dute. 11:30ean, korrika abiatu direnean, 34 graduko beroa zegoen. Hala eta guztiz, ondo erantzun dute korrikalariek, eta pare bat besterik ez dira erretiratu.

Maila nagusian, Javi Menta andoaindarrak irabazi du (24:47). Baldintza gogorrak izan arren, Ibon Espartzak daukan 23:48 minutuko errekorretik minutu bat bakarra gehiago behar izan du. Gizonezkoetan, bigarren Iñigo Exposito sartu da (25:02), eta hirugarren Aritz Garin billabonarra (25:28). Laukote batek gidatu du lasterketa, hasieratik.

Emakumezkoetan, legorretar bat izan da irabazle: Edurne Arakistain. 33:42 minutuan geratu du kronoa, Ainhoa Sanz urretxuarrak 2010etik daukat 27:26ko markatik urrun samar. Baina pozik eta hunkituta sartu da helmugan Arakistain. Olatz Freirek (37:00) eta Intza Amenabarrok (38:24) osatu dute nesken podiuma.

Aurretik, haur mailetan hiru lasterketa izan dira. Alebinetan Haitz Lasa eta Alize Cerri, infantiletan Xabat Larrea eta Uxune Amondarain, eta kadetetan Iker Intsausti eta Ainhoa Aseginolaza neska-mutikoak suertatu dira garaile.

Argazkiak: Aimar Maiz


Soziokultur arloko dinamizatzailea kontratatuta

Oposizio lehiaketa bidez betetzeko lanpostu hutsa bete du udalak.

Arakilgo soziokultur arloko dinamizatzailea Garbiñe Olazar Bazterrika da. Aldi baterako enplegua egonkortzeko eta finkatzeko prozesu bereziaren barruan, Arakilgo Udalak oposizio lehiaketa antolatu zuen. Hura bukatuta, Arakilgo Udalaren zerbitzuko lan-kontratudun finkoko langileen araubidean kontratatu du Olazar.


Ekonomia suspertzeko eta enplegua sortzeko plan bat onartu du Eusko Jaurlaritzak

COVID-19aren pandemiak eragin duen krisi ekonomikoari erantzun instituzionala ematea da 'Berpiztu Programa'ren helburua.

Eusko Jaurlaritzak ekonomia suspertzeko eta enplegua sustatzeko 'Berpiztu Programa' onartu du astearte honetan. Galdutako enplegu guztia berreskuratzea eta langabezia-tasa % 10etik behera jaistea da planaren helburua, 130.000 enplegu dinamizatuz.

Bingen Zupiria Eusko Jaurlaritzako bozeramaile eta Kultura eta Hizkuntza Politikako sailburuak agerraldia egin du Gobernu Kontseiluaren ostean, Arantxa Tapia Ekonimoaren Garapen, Jasangarritasun eta Ingurumeneko sailburuarekin batera.

Iñigo Urkullu lehendakariak irailaren 29an aurkeztu zituen oinarriak Elkarrizketa Sozialerako Mahaiarekin eta Mahai sozio-ekonomikoko eragileekin kontrastatu eta jasotako ekarpenak gaur onartutako behin betiko programan sartu dituztela jakinarazi du Zupiriak. Egitasmoa Legebiltzarrera bidaliko dute orain.

Zupiria sailburuak adierazi duenez, 'Berpiztu programa' "osasun-pandemiak eragindako krisi ekonomikoari aurre egiteko euskal erakundeen erantzuna da; erantzun propioa, izan ere, abiapuntutzat aurrekontu-baliabide propioak hartzen ditu, Europako funts gehigarriak kontuan hartu gabe".

Proiektua aurrera eramateko 13.250 milioi euro jarriko dituzte, aurrekontu-baliabideen eta abal publikoen artean.

Zupiriak azaldu duenez, programak bi ardatz bertikal ditu: ekonomia suspertzeko eta enplegua sortzeko ardatzak, hain zuzen ere. Gainera, zeharkako hirugarren ardatz bat gehitu dute: enpleguaren kalitateari eta genero-berdintasunari dagokiona.

"Berpiztu programa irekia eta malgua da, eta Euskadi eraldatzeko lau urterako apustua. Euskadi berdeagoa, digitalagoa eta inklusiboagoa eraikitzeko balioko du, Europako estrategiarekin bat", esan du Zupiriak.


Elkartasuna adierazi diete metalgintzako epaitu biei

2019an Bizkaian egindako metalgintzako greban jazotakoen harira, bi lagun epaitu dituzte gaur goizean Bilboko epaitegian. Euretako bat Durangaldekoa da eta besteak eskualdean lan egiten du. Epaitu bakoitzarentzat 23 hilabeteko kartzela zigorra eskatzen dute.

Epaituei elkartasuna adierazteko, hainbat arlotako langileek osatzen duten langile plafaformako kideak epaitegi aurrean kontzentratu dira. "Epaiketa bertan behera uztea eta langileriaren grebarako eskubidea errespetatzea eskatzen dugu. Gainera, bi pertsona horiek jasandako atxiloketa agresiboak salatu gura ditugu, biek lesioak pairatu zituztelako", adierazi du plataformako kidea den Ixone Retesek epaitegiko sarreran.


Udako solstizioa, Atetzen

Heldu den asteazkenean, arratsaldeko 8etan, Eritzen elkartuko gara udako solstizioa suaren inguruan ospatzeko. Animatuz gero, abisatu Irelarreko norbaiti txistorra ta xingarra erosteko.


Koisi ostatuak terraza ilegala erabiltzen jarraitzen duela salatu dute hainbat bizilagunek

Duela hilabete inguru, Bizilagunekin plataformak salatu zuen Antiguako Heriz pasealekuan dagoen Koisi ostatua terraza ilegal bat erabiltzen ari zela, bizilagunak kaltetuz. Hain zuzen ere, Heriz pasealekuko bizilagunek denbora asko daramate ostatua terraza hori erabiltzen ari dela salatzen, eta hainbat bizilagunek ekintza bat egin dute gaurkoan ostatuan: barrura sartu dira, eta pankarta pare bat jarri dituzte terrazan, nazkatuta daudela salatzeko.

Eraikin hori komentu bat zen bere garaian, baina 2016an ostatu gisa funtzionatzen hasi zen. Bizilagun batek hedabide honi azaldu dionez, 2017an hasi ziren bizilagunak ostatuarekin arazoak izaten, legez kanpoko terraza hori erabiltzen hasi zirelako. Eremua ez dagoenez estalita, zarata handia sortzen dute erabiltzaileek, eta bizilagunak egoera salatzen hasi ziren; Udaltzaingoak zarataren neurketak ere egin zituen orduan. “Azkenean, 2017ko udan, lortu genuen udalak inspekzio bat egitea, eta ostatuak zituen beste hainbat irregulartasun baieztatzeaz gain, lortu genuen terraza hori itxiaraztea”, azaldu du bizilagunak.

Ordea, 2020ko Aste Santuan, terraza hori erabiltzeari ekin zion berriz ere ostatuak: “Ordutik, gure borroka da Koisik terraza hori ez erabiltzea, ez dagoelako itxita, ezin delako itxi eta ezin zaiolako erabilera hori eman. Eta, ikusten dugunez udalak ez duela ezer egiten, borrokatzen jarraitzen dugu”, azaldu du bizilagunak.

IRUTXULOKO HITZAk Herizko bizilagunak plataformako bi kide elkarrizketatu zituen pasa den uztailean. Koisi aterpetxeak eragindako zaratarekin eta bestelakoekin “kokoteraino” daudela nabarmendu zuten.

Koisi ostatuaren legez kanpoko terrazan pankarta pare bat jarri dituzte bizilagunek. (Argazkia: Joseba Parron San Sebastian)

Koisi hostelak bere TERRAZA ILEGALA erabiltzen jarraitzen du eta Udal Gobernuak ez du araudia betearazten. Heriz pasealekuko bizilagunak nazkatuta daude!Donostiaren turistifikazioa: gutxiengoaren negozioa bizilagunentzat kaltea. pic.twitter.com/Ul7ekpUl6M— BiziLagunEkin (@BiziLagunEkin) November 13, 2022


Donostiako Udalak Martutenen hotel bat eraikitzeko lizentzia ukatu dio Urumea Rooms promotoreari

Urumea Rooms promotoreak Urumea ibaiaren ertzean hotel bat eraikitzeko asmoa duela salatu zuen atzo Donostiako EH Bilduk, eta gaur Donostiako Udalak lizentzia ukatu dio promotoreari. Udalaren esanetan, ez dute proiektua onartu promotoreak oraindik ez duelako hotela eraikitzeko obra nagusiaren lizentzia.

Hotela eraikitzeko lizentziaren eskaera hilaren 15ean aurkeztu zuen Urumea Roomsek Donostiako Udaletxean. Atzo EH Bilduk adierazitakoaren arabera, 73 logelako lau izardun hotela eraikitzeko asmoa du promotore honek. Obra nagusiaren lizentzia ez edukitzea oinarrizko hutsegite gisa sailkatu du Hirigintza sailak, eta horregatik ezin izan dute onartu promotoreak egindako aurretiko adierazpena.


"EAJren oniritziarekin" Euskaltel euskal gizarteari "lapurtu" diotela salatu du EH Bilduk

Podemos Euskadik ere Euskaltel diru publikoz sortu zela gogoratu du eta, azkenean, "gutxi batzuen mesedetan amaitu duela, EAJren onespenarekin".

Aste honetako albiste ekonomikoa MasMovilek Euskalteli egindako OPA edo Erosteko Eskaintza Publikoa izan da EAEn. Nazioarteko funtsen esku dagoen enpresa bihurtu da Euskaltel eta zalantza ugari daude bere etorkizunari buruz.

EH Bildu eta Podemos Euskadi oso kritiko agertu dira operazioarekin, eta EAJ laguntzaile gisa seinalatu dute.

Twitterren duen kontu ofizialean, Euskaltel 1995ean diru publikoarekin sortu zela gogorarazi du EH Bilduk, eta, beraz, "jabea euskal gizartea" zela. Hori dela eta, koalizio abertzaleak salatu du Euskaltel "lapurtu" egin diotela euskal gizarteari "EAJren oniritziarekin", eta deitoratu egin du "diru publikoak esku pribatuetan bukatzea".

"Euskaltelek euskal enpresa izateari utziko ziola erabaki zuten EAJk eta Kutxabankek. Diru publikoak esku pribatuetan amaitzen du berriz ere, EAJren oniritziarekin" idatzi du EH Bilduk, "Euskaltel lapurtu digute" gehituz.

Podemos Euskadik ere Euskaltel diru publikoarekin sortu zela gogoratu du eta EAJk izan duen jokaera kritikatu du.

Sare sozialetan zabaldutako mezuan, alderdi moreak dio "telekomunikazio enpresa publikoa eta azpiegitura sare publikoa izateko aukera galdu" dela, baita "diru publikoz finantzatutako enporesa batek gutxi batzuen mesedetan amaitu" duela ere, "EAJren onespenarekin".

MasMovilek Euskalteleko kotizazioa abuztuaren 17tik bertan behera uztea eskatu du

MasMovilek asteon gauzatu du Euskaltel gaineko Erosteko Eskaintza Publikoa (OPA) Kaixo Telelecom sozietatearen bidez, konpainiaren % 97,67 eskuratuz. 1.965 milioiko eskaintza egin zuen konpainiaren %100agatik.

Atzo, "nahitaezko salmenta gauzatzeko aukera" erabiliko duela iragarri zuen kontrolpean ez dituen Euskalteleko akzioen % 2,33 erosteko. Halaber, Euskaltelen Burtsako kotizazioa abuztuaren 17tik aurrera bertan behera geratzeko eskatu du.

Testuinguru honetan, Eusko Jaurlaritzak adierazi du enpresarekin "lan egingo" duela, OPAn hartutako konpromisoak bete ditzan; tartean, Euskaltelen egoitzak Euskadin jarraitzea.


Albiste izango dira: Kontsumitzaileen Estatutu berria, Etxebizitza legea eta San Prudentzio jaiak

Gaurkoan albiste izango direnen laburpena, hitz bitan.

Honako gai hauek hartuko dituzte gaur, apirilak 27, hedabideetako lerroburu nagusiak:

- Kontsumitzaileen Estatutu berria: Kontsumitzaileen eta Erabiltzaileen Estatutu berria Eusko Legebiltzarrean onartuko da gaur, osoko bilkuran. Estatutu berriak edozein ondasun edo zerbitzuren erosketan edo kontratuan babesa hedatzea du helburu, eta abusuzko praktika baten aurrean ahulenak izan daitezkeen pertsonengan jartzen du arreta bereziki.

- Etxebizitza legea: Espainiako Kongresuak Etxebizitza Eskubidearen aldeko Legea onartuko du gaur. ERC eta EH Bidurekin adostu zuen arau hori Espainiako Gobernuak, eta, besteak beste, gune tentsionatuetan etxebizitzen alokairuen prezioa mugatu nahi dute. Udal eta autonomia hauteskundeetako kanpainaurrean bete-betean sartu da gaia.

- San Prudentzio jaiak: Arabarrak prest daude San Prudentzio jaietan gozatzeko. EITBk jaiarekin bat egingo du, eta San Prudentzio bezperako erretreta eta danborrada zuzenean eskainiko ditu ETB1en, eitb.eus-en eta Radio Vitorian.


Mugimentu kooperatibistaren berezitasunak defendituko dituela agindu du EAJk Arrasaten

Aitor Estebanek ohartarazi du Espainako kotizazio sistemak Lagun Aroren pentsio eredu mistoa arriskuan jartzen duela. Nabarmendu du EAJk industria berritzailearen aldeko apustu sendoa egin duela, eta Espainako Gobernuari eskatu diola Europako diru laguntzen kudeaketa erkidegoen esku uztea.


"Tokiko nekazaritza eta abeltzaintza babesteko benetako determinazioa falta da"

Caparrosoko behi haztegia halako bi handitu ahal izango du Valle de Odieta enpresak, Nafarroako Auzitegi Nagusiak enpresari arrazoi eman ondoren. "Faktoria" saioan ondorioak aztertu ditugu.

Caparrosoko behi haztegia halako bi handitu ahal izango du Valle de Odieta jabe den enpresak. Nafarroako Auzitegi Nagusiak atzera bota ditu Barkosen gobernuak bere garaian makro-ustiaegiari jarritako eragozpenak eta arrazoia eman dio enpresari. Ustiategi handi honek, osasun alorrean, ekonomian, sozialki eta ingurumenaren ikuspegitik izan ditzakeen ondorioak hizpide izan ditugu "Faktoria" saioko solasaldian, Begoña Sanzberrok, Eneko Etxeberriak eta Iñaki Galdosek eta Imanol Ibero, Nafarroako EHNEko ordezkaria, ere elkarrizketatu dugu.

Imanol Iberok salatu du Europar Batsunean eta Euskal Herrian bertan gertutasuna eta eredu sostengarrien aldeko apustuak aldarrikatzen diren arren, baita legeetan eta diru laguntzak banatzeko lehiaketetan ere, errealitadtak beste aurpegi bat erakusten duela, ustiategien tamaina gero eta handiagoa delako. "Bizitza erdigunean jarriko duen gizarte antolaketa behar dugu. Hazkundea eta merkatu legea gailentzen dira ordea eta ez dago lege bakar horri aurree egiteko determinazio osoa".

Begoña Sanzberroren iritzirako, hondoko eztabaida da kontzientzia hartu behar dugula gure produktuak kostatzen direnaz, betetzen dituzten arauez eta gure ingurura ekartzen dituzten onurez: "Zenbat ordaindu behar dugun litro bat esne, dozena bat arrautza, letxu bat edo kilo bat haragi? Hori dena hartu behar da kontuan".


Hegoafrikako aldaeraren bi kasu eta Brasilgoaren kasu bat atzeman dituztela jakinarazi du Jaurlaritzak


Biltzarra

XXII. Unima Federazioaren aurtengo biltzarra Topic-en egingo dute.

12:00. Txotxongiloen ondarearen defentsa, berrezarkuntza eta dokumentazioari buruzko mintegia, ikusle guztiei irekita.


Lehiaren mugak zehazteko

Bidenek eta Xik bilkura telematiko batean aztertu dituzte AEBen eta Txinaren arteko harremanak gaiztotu dituzten hainbat gai. Taiwani buruz, «probokazioak» eteteko eskatu dio Pekinek Etxe Zuriari.

Bi ontzi erraldoi itsaso berean nabigatzen bezala irudikatzen ditu AEB eta Txina azken herrialde horretako presidente Xi Jinpingek, eta, elkarren ondoan aurrera egiteko, lema «egonkor» erabiltzeari garrantzia aitortu dio, bi ontziek elkar jo ez dezaten. Ideia hori nabarmendu dute munduko bi ekonomia handienetako gobernuburuek gaur goizaldean elkarrekin egin duten bilera birtualaren ostean. Joe Biden AEBetako presidentearen esanetan, «lehia zintzoa» bermatu behar dute bi potentziek. «Txinaren eta AEBen erantzukizuna da ziurtatzea gure herrialdeen arteko lehia ez dela gatazka bihurtuko nahita edo nahigabe». Lehia horri «mugak» jartzearen alde agertu da.

Tentsioa baretzeko elkarrizketa saioa izan da Biden eta Xiren artekoa, azken hilabeteetan nabarmen mikaztu baitira Pekinen eta Washingtonen arteko harremanak. Bereziki, Donald Trump Etxe Zuriko aurreko maizterraren agintaldian. Hori dela eta, agenda zabala zuten agintariek aztertzeko. Klima larrialdia, energiaren mundu mailako merkatua, COVID-19aren pandemia, merkataritza lehia, Ipar Korea, Afganistan eta Iran izan dituzte hizpide, besteak beste. Taiwan ere bai. Txinak eta AEBek uhartearekiko duten politikek giroa nabarmen gaiztotu dute azken hilabeteotan Taiwango itsasartean.

Xiren hitzetan, Taiwango independentistak eta horiei babesa ematen dietenak «suarekin jolasean» ari dira. «Txina pazientzia handikoa da, eta bateratze baketsua bilatuko du, baina Taiwango sezesionistek probokatzen badute edo marra gorria zeharkatzen badute, ekintza irmoak hartu beharko ditugu».

Bidenek berretsi du AEBek «Txina bakarraren politika» onartzen dutela —hau da, Pekini aitortzen diola Taiwanen gaineko agintea—, baina Washingtonek «aurka egingo die statu quo-a aldebakarreko ekintzekin aldatzeko edo Taiwango itsasartean bakea eta egonkortasuna ahultzeko saiakerei».

Taiwanek bere burua gobernatu du 1949az geroztik, era independentean, eta bertako gobernuak estatu subiranotzat du irla, baina Txinarentzat bere lurraldeko probintzia bat da. Hori dela eta, AEBei Txinaren «barne auzietan esku hartzea» leporatu izan dio, Etxe Zuriak Taiwanekin dituen harremanengatik.

Washingtonek irlari armak saltzen jarraitzen du, eta bere armada Taiwangoarekin ariketa militarrak egiten aritu dela jakin zen urrian. Horrez gain, areagotu egin ditu harreman diplomatikoak Taipeirekin, eta ahaleginak egin ditu Taiwanek nazioarteko eremuan parte hartze handiagoa izan dezan. Uhartearekiko jarrera horrek eskualdearen egonkortasuna «arriskuan» jartzen duela salatu du Txinak.

Bidenek giza eskubideen defentsarekin loturiko beste auzi batzuk ekarri ditu hizpidera. Kezka agertu zuen Pekinek Tibeten, Xinjiangen eta Hong Kongen gutxiengo etnikoei eta oposizioko sektore politikoei ezarri dizkien hainbat neurriren inguruan. Txinak, baina, «barne arazotzat» ditu horiek.

Arlo ekonomikoan, Etxe Zuriak merkataritza lehia «bidegabea» egotzi dio Pekini, eta harekin AEBetako langileei kalte egiten dela nabarmendu du. Txinak eta AEBek hitzartu zuten merkataritza ituna oso-osorik betetzearen garrantzia nabarmendu du Bidenek. Washingtonen esanetan, Pekin 170.000 milioi euroko gastua atzeratzen ari da AEBetan.

Pentagonoaren txosten baten arabera, Txina bere armategi nuklearra handitzen ari dela jakin zen hilaren hasieran, eta horrek ere arduratu egin du Bidenen gobernuan. Informazio horien arabera, Txinak 1.000 misil nuklear baino gehiago garatu ahal izango ditu 2030. urtea baino lehen.

Politika «arrazionala»

AEBek hainbat zigor ekonomiko ezarri zizkioten Txinari, Trumpen agintaldian, Tibeten, Xinjiangen eta Hong Kongen giza eskubideak urratu dituela argudiatuta. Horrez gain, merkataritza gerra bat hasi zuen presidente ohiak, presioa handitu zien Txinako enpresa teknologiko handiei eta koronabirusa munduan hedatu izanaren ardura leporatu zion Pekini.

Trumpen ostean, Etxe Zurian Txinarekiko politika aldaketa bat eragiteko eskatu dio Xik Bideni. Politika esparru «arrazionalera eta praktikora» eramatea espero duela adierazi dio, Xinhua Txinako albiste agentziaren arabera. «Esparru ideologikoan» edota «taldekako enfrentamenduan» tematzeak nahitaez mundua «hondamendira» eramango du, Xiren iritziz. Txinako presidentearen esanetan, bi herrialdeek barne arazoak kudeatu behar dituzte eta nazioartean dituzten betebeharrei erantzun.

Bidenek eta Xik telefonoz hitz egin dute bi aldiz aurten, baina bien arteko lehen bilera izan da gaur goizaldekoa. Bideokonferentzia bidez egin behar izan dute, Xik ez baitu Txinatik kanpora bidaiarik egin iazko urtarriletik, koronabirusaren pandemiaren eraginez. Bien arteko lehen bilkura adierazpen bateratu bat gabe amaitu da, Trumpen eta Xiren arteko azken bilkura —2019an— amaitu zen bezala, baina bi aldeek azaldu dute elkarrizketa zintzoa, oparoa eta esanguratsua izan dela, eta kontaktuekin jarraitzea adostu dute, maila baxuagoko ordezkarien bitartez.

Harremanetan segiko dutenaren iragarpenak eta bi agintariek bileran erabili duten hizkerak aditzera eman dute Txinaren eta AEBen artean tentsioa apaldu egin daitekeela hurrengo hilabeteetan, edo, gutxienez, orain arteko gorakada geldiarazteko agertokia sor dezaketela.


[GASTEIZKO JAIAK 2023] ETS

Foruen plazako kontzertuek En Tol Sarmiento izango dute protagonista nagusien artean, Gasteizko jaietako kontzertuetarako taldeak eta artistak proposatzeko 16 eta 30 urte bitarteko gazteei zuzendutako inkestan boto gehien jaso dituen taldea.


Denboraldiaurrea uztailaren 7an hasiko da

Gizonezkoen lehen taldeak ostegun honetan hasiko du atsedenaldia, eta hilaren 5ean hasiko dira azterketa medikoekin.

Athletic Clubeko gizonezkoen lehen taldeak ostegun honetan, hilak 27an, hasiko du atsedenaldia datorren denboraldiari begira.

Egun hauetan zehar programatuta dituen hainbat kirol-jarduera egingo ditu lehen taldeak.

Lanera itzultzeko eguna uztailaren 5a, astelehena, izango da, orduan hasiko baitira azterketa medikoak Lezamako lehen entrenamenduen aurretik, hileko 7an, asteazkenean, hain zuzen ere.

Horrela iragarri du klubak bere web orrian.


Azken ostiraleko ekimenak

19:00etan elkarretaratzea izango da plazan.


Udaleku irekietan izena emateko epea zabalik da

Haur Hezkuntzako eta Lehen Hezkuntzako umeei zuzendua, lau astez emango du zerbitzua Udalak.

Ekainaren 27an zabalduko ditu ateak udaleku zerbitzuak, eta uztailaren 22ra bitartean 09:00etatik 13:00ak arteko zerbitzua emango du astelehenetik barikurako lan egunetan. Izenematea zabalik da hilaren 27ra arte udaletxean, udal webgunean eta udala@elgeta.eus helbide elektronikoan. Izena ematen duen haur kopuruaren arabera erabakiko da udalekuotako hezitzaile kopurua.

Jarduera, gehienbat, aire zabaleko espazioetan egingo da, baina udalekuen kokapen ofiziala Herri Eskola izango da.

Aurtengo gaia oihana izango da, eta umeak bost taldetan antolatuko dituzte, adinaren arabera; 2-3 urtekoak sugandilak izango dira, 4-5 urtekoak kameleoiak, 6-7 urtekoak tximuak, 8-9 urtekoak zebrak eta 10-11 urtekoak lehoiak.

Prezioak dira astebete 40 euro, bi aste 60 euro, hiru aste 75 euro eta lau aste 90 euro. Hobariak daude bigarren haurraren kuo- tan, eta baita ere egoera ekonomikoaren arabera.